text:
INQAKU ELINGUMXHOLO | UTHIXO UYIJONGA NJANI IMFAZWE?
Imbono KaThixo Ngeemfazwe Namhlanje
Nanamhlanje abantu basacinezelwe. Abaninzi bakhala kuThixo ngokungapheziyo becela ukuhlangulwa yaye bezibuza ukuba uya kuze abancede kusini na. Ngaba uThixo uyaziva izikhalo zabo? Kuthekani ngabo babhenela kwimfazwe ukuze baphelise ingcinezelo? Ngaba uThixo uyayixhasa, eyijonga njengefanelekileyo imfazwe yabo?
Okokuqala, umele uthuthuzelwe kukwazi ukuba: UThixo uyayibona intlungu abakuyo abantu namhlanje, kwaye uzimisele ukwenza into ngayo. (INdumiso 72:13, 14) ELizwini lakhe iBhayibhile, uThixo uthembisa ukuba abo ‘babandezelwayo, uza kubakhulula.’ Nini? “Ekutyhilekeni kweNkosi uYesu ivela ezulwini kunye neengelosi zayo ezinamandla . . . ibaphindezela abo bangamaziyo uThixo nabo bangazithobeliyo iindaba ezilungileyo ezingeNkosi yethu uYesu.” (2 Tesalonika 1:7, 8) Esi siganeko siza kwenzeka kungekudala, iBhayibhile isibiza ngokuba yimfazwe yemini enkulu kaThixo uSomandla,’ esikwabizwa ngokuba yiArmagedon.—ISityhilelo 16:14, 16.
UThixo uza kusebenzisa kungekhona abantu kodwa uNyana wakhe uYesu Kristu, nezinye izidalwa ezinamandla zasezulwini ukulwa loo mfazwe nabangendawo. Umkhosi wasezulwini uza kuyiphelisa nya ingcinezelo.—Isaya 11:4; ISityhilelo 19:11-16.
Imbono kaThixo ngemfazwe ayikatshintshi nanamhlanje. Usayibona iyindlela efanelekileyo yokuphelisa ingcinezelo nokubandezeleka. Kodwa njengoko kwakunjalo mandulo, isenguThixo kuphela ogqiba kwelokuba iza kuliwa nini kwaye ngubani imfazwe. Njengoko sesibonile, uThixo sele egqibile ukuba imfazwe eza kuphelisa ingcinezelo nobungendawo iseza, ibe iza kuliwa nguNyana wakhe uYesu Kristu. Oku kuthetha ukuba iimfazwe eziqhubekayo namhlanje aziqhubeki ngemvume kaThixo kungakhathaliseki ukuba abo balwayo bathi balwela injongo elunge kangakanani.
Ngokomzekelo: Khawube nomfanekiso ngqondweni wamakhwenkwe amabini esilwa ngoxa uyise engekho. Okomzuzwana ayayeka ukulwa aze awe emnxebeni efowunela uyise. Enye yala makhwenkwe ima ngelithi iqaliwe, ngoxa enye isithi ibixhatshazwa. Omabini akhala kuyise, kuba nganye kuwo icinga ukuba uza kuthatha icala layo. Noko ke, emva kokuba ewavile omabini, uyise uwayalela ukuba ayeke ukulwa aze amlinde abuye ukuze ayilungise le ngxabano. La makhwenkwe ayayeka ukulwa okomzuzwana. Kodwa akubi kudala, aphind’ aqale phantsi. Xa efika ekhaya, uyise akayithandi le nto ayenzileyo aze awohlwaye omabini ngokungamthobeli.
Namhlanje, amazwe alwayo adla ngokucela inkxaso kuThixo. Kodwa uThixo akathath’ icala kwiimfazwe zanamhlanje. Kunoko, kwiLizwi lakhe iBhayibhile utsho phandle ukuba: “Musani ukubuyisela ububi ngobubi nakubani na,” yaye “musani ukuziphindezelela, zintanda.” (Roma 12:17, 19) Ngaphezu koko, ufuna abantu ‘balindele kuye ngomonde’ ukuze alungise, nto leyo aza kuyenza eArmagedon. (INdumiso 37:7) UThixo akathandi xa iintlanga zibhenela kwizigalo kunokuba zilindele kuye ukuba alungise izinto. Sekunjalo, eArmagedon, uThixo uza kuphalaza ingqumbo yakhe aze azinzise imbambano yeentlanga ngonaphakade ‘ngokuphelisa iimfazwe kuse esiphelweni somhlaba.’ (INdumiso 46:9; Isaya 34:2) Ngokwenene, iArmagedon iya kuba yimfazwe yokuphelisa zonke iimfazwe.
Ukuphela kweemfazwe yenye yeentsikelelo ezininzi eziza kuziswa buBukumkani bukaThixo. UYesu wayethetha ngalo rhulumente kumthandazo wakhe odumileyo xa wathi: “Mabufike ubukumkani bakho. Makwenzeke ukuthanda kwakho nasemhlabeni, njengasezulwini.” (Mateyu 6:10) UBukumkani bukaThixo abuzi kuphelisa imfazwe nje kuphela kodwa buza kumsiphula neengcambu unobangela weemfazwe, ubungendawo. * (INdumiso 37:9, 10, 14, 15) Yiloo nto abalandeli bakaYesu bekhangele phambili kwiintsikelelo zoBukumkani bukaThixo.—2 Petros 3:13.
Simele silinde ixesha elingakanani, ngaphambi kokuba uBukumkani bukaThixo buphelise iintlungu, ingcinezelo nobungendawo? Inzaliseko yeziprofeto zeBhayibhile ibonisa ukuba siphila ‘kwimihla yokugqibela.’ (2 Timoti 3:1-5) * Kungekudala, uBukumkani bukaThixo buza kuyiphelisa le mihla yokugqibela ngemfazwe yeArmagedon.
Njengoko besele sitshilo, abo baza kutshatyalaliswa kule mfazwe yokugqibela ngabo baye ‘abazithobela iindaba ezilungileyo ezingeNkosi yethu uYesu.’ (2 Tesalonika 1:8) Kodwa khumbula ukuba uThixo akakuthandi ukufa kwakhe nabani na, kuquka nabangendawo. (Hezekile 33:11) Ekubeni ‘enganqweneli ukuba kutshabalale nabani na’ kule mfazwe yokugqibela, uyaqinisekisa ukuba ngoku iindaba ezilungileyo ngeNkosi uYesu ‘ziyashunyayelwa kuwo wonke umhlaba omiweyo ukuze zibe bubungqina kuzo zonke iintlanga.’ (2 Petros 3:8, 9; Mateyu 24:14; 1 Timoti 2:3, 4) Umsebenzi wokushumayela owenziwa ehlabathini jikelele namhlanje, unika abantu ithuba lokwazi uThixo, ukuthobela iindaba ezilungileyo ezingoYesu, nokuphila bade babone xa iimfazwe ziza kube zingasekho.
^ isiqe. 9 UBukumkani bukaThixo buza kuphelisa olona tshaba lwabantu, ukufa. Njengokuba inqaku elithi “Iimpendulo Zemibuzo YeBhayibhile” lisitsho, uThixo uza kuvusa inyambalala yabantu, abaquka nabo baye babulawa ezimfazweni ukutyhubela imbali.
^ isiqe. 10 Ukuze ufumane inkcazelo engakumbi ngemihla yokugqibela, funda isahluko 9 sencwadi ethi Yintoni Ngokwenene Efundiswa YiBhayibhile? epapashwe ngamaNgqina kaYehova.
Funda Okungakumbi
Oyena Nobangela Wemfazwe Nentlupheko
IBhayibhile isichazela ntoni ngemfazwe eyaliwa ezulwini kunye nemfazwe yehlabathi eyabangela iingxaki emhlabeni?
Kutheni AmaNgqina KaYehova Engayi Emfazweni?
Ehlabathini lonke amaNgqina kaYehova aziwa ngokungafuni ukungenelela iimfazwe. Khawufunde ukuba kutheni sisaziwa ngolu hlobo.


c: text/html

text:
UYehova NguThixo Oluthando
“UThixo uluthando.”—1 YOHANE 4:8, 16.
IINGOMA: 18, 91
1. Luyintoni olona phawu luphambili lukaThixo, ibe lukwenza uvakalelwe njani ngaye?
IBHAYIBHILE ithi “uThixo uluthando.”(1 Yohane 4:8) Kodwa oku kuthetha ukuthini? Uthando asilophawu nje oluphakathi kwezinye iimpawu ezintle uYehova anazo. Lulolona phawu lwakhe luphambili. Akanalo njee uthando. Ululo uthando. Uthando lulawula yonke into ayenzayo. Siyambulela nyhani uYehova ngokuba uthando lwakhe lwenze wadala yonke into ephilayo!
2. Uthando lukaThixo lusenza siqiniseke ngantoni? (Jonga umfanekiso osekuqaleni.)
2 UYehova uyiphatha ngobubele indalo yakhe. Uthando analo, lusenza siqiniseke ukuba injongo yakhe iza kuzaliseka nakanjani. Baza konwaba nyhani abo bamthobelayo. Ngokomzekelo, ngenxa yothando, uYehova “umise imini anenjongo ngayo yokuba agwebe umhlaba omiweyo ngobulungisa ngendoda ayimiseleyo,” uYesu Kristu. (IZenzo 17:31) Siqinisekile ukuba lo mgwebo uza kubakho. Abantu abathobelayo uza kubazisela ikamva eliqaqambileyo likanaphakade.
OKUTYHILWE YIMBALI
3. Ngebunjani ubomi ukuba uThixo ebengasithandi?
3 Beliza kuba njani ikamva loluntu ukuba uthando ibingelophawu lukaThixo luphambili? Abantu bebeza kuqhubeka belawula yaye bephenjelelwa nguthixo okhohlakeleyo nongenaluthando, uSathana. (2 Korinte 4:4; 1 Yohane 5:19; funda iSityhilelo 12:9, 12.) Ngelilibi ngeyona ndlela ikamva ukuba uYehova ebengasithandi!
4. Kwakutheni ukuze uYehova avume luvukelwe ulawulo lwakhe?
4 Xa uSathana wavukela ulawulo lukaThixo, waphembelela nabazali bethu bokuqala ukuba nabo bavukele. Wakujongela phantsi ukufaneleka kukaThixo njengoMongami weNdalo iphela. USathana wathi angalawula bhetele kunoThixo. (Genesis 3:1-5) Ngobulumko, uYehova uye wamvulela ithuba uSathana ukuba azibonakalise njengomlawuli. Kodwa kucace mhlophe ukuba uSathana okanye abantu abakwazi ukulawula.
UYehova akazange abadale abantu bakwazi okanye banelungelo lokuzimela geqe kuye
5. Yintoni eye yatyhilwa yimbali?
5 Iimeko zehlabathi ziya ziqatsela. Bangaphezu kwezigidi eziyi-100 abantu abaye babulawa emfazweni kule minyaka eyi-100 idluleyo. IBhayibhile ithi “ngemihla yokugqibela”: “Abantu abangendawo namabhedengu baya kuhambela phambili ebubini.” (2 Timoti 3:1, 13) Iphinda ithi: “Ndazi kakuhle, Yehova, ukuba ayikho semntwini wasemhlabeni indlela yakhe. Asikokomntu ohambayo ukwalathisa inyathelo lakhe.” (Yeremiya 10:23) Izinto ezenzekileyo ukutyhubela imbali, ziwangqine eyinyani loo mazwi. UYehova akazange abadale abantu bakwazi okanye banelungelo lokuzimela geqe kuye.
6. Kutheni uThixo evumele ubungendawo?
6 Ukuvumela kukaYehova ubungendawo ixesha elide kangaka, kwenze kwacaca nokuba lulawulo lwakhe lodwa olunokuphumelela. Kwixesha elizayo uThixo uza kubasusa bonke abangendawo. Emva koko, ukuba kungakho umntu ovukela indlela alawula ngayo ngothando, uThixo uya kumshenxisa ngoko nangoko loo mntu. Unokukhomba kwimbali yokuzilawula kwabantu njengobungqina bokuba abantu abavukelayo bafanele batshatyalaliswe kamsinya. Akusayi kuphinde kubekho ubungendawo.
UTHIXO ULUBONAKALISE NJANI UTHANDO LWAKHE?
7, 8. UYehova ulubonakalise njani uthando lwakhe?
7 UYehova ulubonakalise ngeendlela ezininzi uthando lwakhe. Khawucinge ngobungakanani nobuhle besibhakabhaka. Kuso kukho iibhiliyoni zeegalaksi, yaye kwigalaksi nganye kukho iibhiliyoni zeenkwenkwezi neeplanethi. Kwigalaksi yethu iMilky Way, enye yeenkwenkwezi ezikhoyo, lilanga. Ngaphandle kwelanga, ngekungekho nto iphilayo apha emhlabeni. Konke nje oku, kungqina ukuba uYehova unguMdali wethu ibe kubonisa neempawu zakhe ezinjengamandla, ubulumko nothando. Ngokwenene, ‘iimpawu zikaThixo ezingabonakaliyo zibonwa ngokucacileyo ukususela ekudalweni kwehlabathi kuse phambili, ngenxa yokuba ziqondeka ngezinto ezenziweyo, kwanamandla angunaphakade nobuThixo bakhe.’—Roma 1:20.
Yonke into esemhlabeni yenzelwe ingenelo yabantu nezilwanyana
8 UYehova wawudala umhlaba ngokukhethekileyo ukuze sikwazi ukuphila kuwo. Yonke into esemhlabeni yenzelwe ingenelo yabantu nezilwanyana. UThixo wenza umyezo omhle ukuze abantu bahlale kuwo, wabadala benengqondo nemizimba efezekileyo ukuze baphile ngonaphakade. (Funda iSityhilelo 4:11.) Ngaphezu koko, “unika inyama yonke ukutya kuba ububele bakhe bothando bukho ukusa kwixesha elingenammiselo.”—INdumiso 136:25.
9. Nangona uYehova enguThixo onothando, yintoni ayicaphukelayo?
9 UYehova nguThixo oluthando, kodwa uyakucaphukela okubi. Ngokomzekelo, iNdumiso 5:4-6 ithi ngoYehova: “AkungoThixo oyoliswayo bubungendawo. . . Ubathiyile bonke abo baqhelisela okwenzakalisayo.” Uyamcekisa ‘nomntu ophalaza igazi nonenkohliso.’
KUKUFUPHI UKUPHELISWA KOBUNGENDAWO
10, 11. (a) Kuza kwenzeka ntoni kubantu abangendawo? (b) UYehova uza kubavuza njani abantu abamthobelayo?
10 Ngexesha elililo, uYehova uza kubususa bonke ubungendawo kwindalo yonke, kuba unguThixo oluthando nobucaphukelayo ububi. ILizwi likaThixo lisithembisa ukuba: “Abenzi bobubi baya kunqunyulwa, kodwa abathembela kuYehova baya kuwudla ilifa umhlaba. Kusele ithutyana, angabikho ongendawo.” Iintshaba zikaYehova ‘ziya kuphela njengomsi.’—INdumiso 37:9, 10, 20.
11 ILizwi likaThixo lisithembisa nokuba: “Amalungisa aya kuwudla ilifa umhlaba, ahlale kuwo ngonaphakade.” (INdumiso 37:29) Abantu abanyanisekileyo ‘baya kuziyolisa ngokugqibeleleyo ngobuninzi boxolo.’ (INdumiso 37:11) Ngoba? Kaloku uThixo wethu oluthando usoloko ebenzela okuhle abakhonzi bakhe abanyanisekileyo. IBhayibhile ithi: “Uya kuzisula zonke iinyembezi emehlweni abo, kungabi sabakho kufa, kungabi sabakho kuzila nakukhala nantlungu kwakhona. Izinto zangaphambili zidlule.” (ISityhilelo 21:4) Elinjani ukumangalisa ikamva kubantu abathobelayo nabaluxabisayo uthando lukaThixo!
12. Ngobani ‘abangenakusoleka’?
12 IBhayibhile ithi: “Mlinde ongenakusoleka uze umkhangele othe tye, kuba ikamva laloo mntu liya kuba leloxolo. Kodwa ngokuqinisekileyo abanxaxhayo baya kubhujiswa ndawonye; ikamva labantu abangendawo liya kunqunyulwa.” (INdumiso 37:37, 38) ‘Abangenakusoleka’ baye bamazi uYehova noNyana wakhe baza bathobela, benza ukuthanda kukaThixo. (Funda uYohane 17:3.) Bayakholelwa ngokwenene ukuba “ihlabathi liyadlula nenkanuko yalo, kodwa lowo wenza ukuthanda kukaThixo uhleli ngonaphakade.” (1 Yohane 2:17) Ekubeni ihlabathi liza kupheliswa kungekudala, kungxamisekile ukuba ‘sithembele ngoYehova sigcine indlela yakhe.’—INdumiso 37:34.
ESONA SENZO SIKHULU SIKATHIXO SOTHANDO
13. Sisiphi esona senzo sikhulu sikaThixo sothando?
13 Nangona singafezekanga, sinako ukumthobela uThixo. Sinako nokuba nobuhlobo obusondeleyo naye ngenxa yedini lentlawulelo likaYesu, esona senzo sikhulu sikaThixo sothando. UYehova ulungiselele intlawulelo ukuze abantu abathobelayo bakhululwe esonweni nasekufeni. (Funda amaRoma 5:12; 6:23.) UYesu wayethembekile kuThixo kangangexesha elide emazulwini, ngoko ke uYehova wayeqinisekile ukuba uza kuhlala ethembekile naxa esemhlabeni. NjengoBawo onothando, uYehova wakhathazeka ngeyona ndlela xa wabona ukuphathwa kakubi koNyana wakhe. Sekunjalo, uYesu wayeyithemba indlela uThixo alawula ngayo waza wabonisa nokuba umntu ofezekileyo unako ukuhlala enyanisekile kuThixo nakwezona meko zinzima.
14, 15. Ukufa kukaYesu kubanike liphi ithuba abantu?
14 Kuzo zonke iimbandezelo awazifumanayo, uYesu wahlala ethembekile waza walixhasa ilungelo likaYehova lokulawula. Sifanele sibe nombulelo ngokufa kukaYesu, kuba kusinika ithuba lokuphila ngonaphakade kwihlabathi elitsha likaThixo! Umpostile uPawulos wayichaza indlela uYehova noYesu abalubonakalise ngayo uthando ngentlawulelo. Wathi: “Eneneni, uKristu, wathi ngoxa sasisebuthathaka, wabafela abantu abangenabuthixo ngexesha elimiselweyo. Kuba kungangenkankulu ukuba nabani na afele umntu olilungisa; eneneni, mhlawumbi, uthile angaba nobuganga bokumfela umntu olungileyo. Kodwa uThixo ubonakalisa uthando lwakhe kuthi ngokuthi, ngoxa sasisengaboni, uKristu asifele.” (Roma 5:6-8) Umpostile uYohane wathi: “Kwabonakaliswa ngale nto ukusithanda kukaThixo, ngokuthi uThixo athumele uNyana wakhe okuphela kwamzeleyo ehlabathini ukuze sizuze ubomi ngaye. Ngoko ayisithi esamthandayo uThixo, koko nguye owasithandayo waza wathumela uNyana wakhe njengombingelelo wokucamagushela izono zethu.”—1 Yohane 4:9, 10.
15 UYesu wathi “uThixo walithanda kakhulu ihlabathi kangangokuba wanikela ngoNyana wakhe okuphela kwamzeleyo, ukuze wonk’ ubani obonisa ukholo kuye angatshabalali kodwa abe nobomi obungunaphakade.” (Yohane 3:16) Nangona kwakubuhlungu kakhulu kuYehova, wamnikela uNyana wakhe ukuba abe yintlawulelo. Oku kubonisa indlela abathanda ngayo abantu. Ibe uya kuhlala ebathanda ngonaphakade. UPawulos wathi: “Kuba ndeyisekile kukuba nakufa nabomi nazingelosi narhulumente nazinto zilapha ngoku nazinto zizayo namandla nakuphakama nabunzulu naso nasiphi na esinye isidalwa aziyi kuba nako ukusahlula eluthandweni lukaThixo olukuye uKristu Yesu iNkosi yethu.”—Roma 8:38, 39.
UBUKUMKANI BUKATHIXO BUYALAWULA
16. Buyintoni uBukumkani obungoMesiya, yaye ngubani uYehova amnyule njengoMlawuli wabo?
16 UBukumkani bukaThixo obungoMesiya, bobunye ubungqina bokuba uYehova uyabathanda abantu. Njani? UYehova sele emnyulile uMlawuli obathandayo abantu nokufanelekayo ukulawula, uYesu Kristu. (IMizekeliso 8:31) UThixo ukhethe abantu abayi-144 000 ukuba balawule noKristu emazulwini. Xa bevuswa baya kuba besakhumbula ukuba kwakunjani ukuphila emhlabeni njengomntu. (ISityhilelo 14:1) Xa uYesu wayelapha emhlabeni, eyona nto wayeshumayela ngayo yayibuBukumkani, ibe wafundisa abafundi bakhe ukuba bathandaze bathi: “Bawo wethu osemazulwini, malingcwaliswe igama lakho. Mabufike ubukumkani bakho. Makwenzeke ukuthanda kwakho nasemhlabeni, njengasezulwini.” (Mateyu 6:9, 10) Sikulangazelela ngeyona ndlela ukuzaliseka kwalo mthandazo, xa uBukumkani bukaThixo buza kuzisela abantu iintsikelelo!
17. Khawuthelekise ulawulo lukaYesu nolwabantu.
17 Kukho umahluko omkhulu kwindlela uYesu alawula ngayo ngothando kunabantu. Ulawulo lwabantu lubangele iimfazwe eziye zabulala izigidi zabantu. Kodwa uMlawuli wethu uYesu, usithanda ngokungazenzisiyo ibe uxelisa iimpawu zikaThixo ezintle, ingakumbi uthando. (ISityhilelo 7:10, 16, 17) UYesu wathi: “Yizani kum, nonke nina nibulalekayo nenisindwa ngumthwalo, yaye ndiza kunihlaziya. Thabathani idyokhwe yam nize nifunde kum, kuba ndinomoya wobulali, ndithobekile ngentliziyo, kwaye niya kuyifumanela ukuhlaziyeka imiphefumlo yenu. Kuba idyokhwe yam yeyobubele nomthwalo wam ukhaphukhaphu.” (Mateyu 11:28-30) Ngokwenene esi sisithembiso sothando!
18. (a) Yintoni ebisenzeka ukususela ngo-1914? (b) Siza kuthetha ngantoni kwinqaku elilandelayo?
18 IBhayibhile ibonisa ukuba uBukumkani bukaThixo buqalise ukulawula ezulwini ngo-1914. Ukususela ngoko, kuye kwahlanganiswa abokugqibela abaza kulawula noYesu emazulwini ‘nabesihlwele esikhulu’ abaza kusinda xa kupheliswa eli hlabathi baze bangene kwihlabathi elitsha. (ISityhilelo 7:9, 13, 14) Singakanani isihlwele esikhulu namhlanje? UThixo ulindele ntoni kuso? Kwinqaku elilandelayo siza kuyiphendula le mibuzo.

robotstxt: allowed

filter: keep


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
4 Ke kaloku uAdam waba neentlobano zokwazana noEva umfazi wakhe waza wamitha.+ Ekuhambeni kwexesha wazala uKayin+ waza wathi: “Ndivelise umntu ngoncedo lukaYehova.”+
2 Kamva wazala kwakhona, umntakwabo uAbheli.+
Yaye uAbheli waba ngumalusi wezimvu,+ kodwa yena uKayin waba ngumlimi womhlaba.+
3 Emva kwexesha elithile uKayin wazisa ezithile kwiziqhamo zomhlaba+ njengomnikelo kuYehova.+
4 Ke yena uAbheli, wazisa athile kumazibulo+ omhlambi wakhe, kwanamanqatha awo.+ Ngoxa ke uYehova wambabalayo uAbheli nomnikelo wakhe,+
5 akazange ambabale uKayin nomnikelo wakhe.+ Waza uKayin wavutha kakhulu ngumsindo,+ wakhangeleka ethe khunubembe.
6 Wathi ke uYehova kuKayin: “Kutheni uvutha ngumsindo nje yaye kutheni ukhangeleka uthe khunubembe?
7 Ukuba uyaguquka wenze okulungileyo, akusayi kuphakanyiswa yini na?+ Kodwa ukuba akuguquki wenze okulungileyo, isono sibuthumile ngasesangweni, sikhanuka wena;+ yaye ngaba wena uya kusongamela na?”+
8 Emva koko uKayin wathi kuAbheli umntakwabo: [“Masiye endle.”] Kwathi ke ngoxa babesendle wasuka uKayin wamhlasela uAbheli umntakwabo waza wambulala.+
9 Kamva uYehova wathi kuKayin: “Uphi na uAbheli umntakwenu?”+ waza yena wathi: “Andazi. Ndingumlindi womntakwethu yini na?”+
10 Waza wathi: “Wenze ntoni na? Phulaphula! Igazi lomntakwenu liyadanduluka kum emhlabeni.+
11 Ngoko ke wena uqalekisiwe wagxothwa emhlabeni,+ ovule umlomo wawo ukuba wamkele igazi lomntakwenu esandleni sakho.+
12 Xa ulima umhlaba, awusayi kukunika amandla awo.+ Uya kuba sisibhadubhadu nembacu emhlabeni.”+
13 Waza wathi uKayin kuYehova: “Isohlwayo sesiphoso sam sikhulu kakhulu ukuba ndingasithwala.
14 Yabona, okunene uyandigxotha namhla phezu komhlaba, yaye ndiya kufihlwa ebusweni bakho;+ ndibe sisibhadubhadu+ nembacu emhlabeni, yaye ngokuqinisekileyo nabani na ondifumanayo uya kundibulala.”+
15 Waza wathi uYehova kuye: “Ngenxa yeso sizathu nabani na obulala uKayin umele eve impindezelo izihlandlo ezisixhenxe.”+
Waza ngoko uYehova wammisela umqondiso uKayin ukuze kungabikho namnye omfumanayo othi amxabele.+
16 Ngako oko uKayin wemka ebusweni bukaYehova+ waza wahlala kwilizwe leeMbacu ngasempuma ye-Eden.
17 Emva koko uKayin waba neentlobano zokwazana nomfazi wakhe+ waza wamitha, wazala uEnoki. Ngoko wakha isixeko waza wasithiya eso sixeko ngegama lonyana wakhe uEnoki.+
18 Kamva uEnoki wazalelwa uIradi. Waza uIradi wazala uMehuyaheli, yena uMehuyaheli wazala uMethushaheli, uMethushaheli yena wazala uLameki.
19 Yaye uLameki wazithabathela abafazi ababini. Igama lowokuqala lalinguAda yaye igama lowesibini lalinguZila.
20 Ekuhambeni kwexesha uAda wazala uYabhali. Waba ngunozala wabo bahlala ezintenteni+ nabanemfuyo.+
21 Laye igama lomntakwabo linguYubhali. Waba ngunozala wabo bonke abaphatha uhadi+ nempempe.+
22 Ke yena uZila, wazala uTubhali-kayin, umkhandi walo lonke uhlobo lwesixhobo sobhedu nentsimbi.+ Yaye udade boTubhali-kayin yayinguNahama.
23 Wathi ke ngoko uLameki wabaqambela la mazwi abafazi bakhe uAda noZila:
“Yivani ilizwi lam, nina bafazi bakaLameki;
Libekeleni indlebe ilizwi lam:
Ndibulele indoda ngenxa yokundingxwelerha kwayo,
Ewe, umfana ngenxa yokundinika umvumbo.
24 Ukuba uKayin uya kuphindezelelwa izihlandlo ezisixhenxe,+
Ngoko kuLameki iya kuba zizihlandlo ezingamashumi asixhenxe anesixhenxe.”
25 Yaye uAdam waba neentlobano zokwazana kwakhona nomfazi wakhe, wazala unyana waza wambiza ngegama elinguSete,+ ngokuba, ngokutsho komfazi wakhe: “UThixo undimisele enye imbewu esikhundleni sika-Abheli, kuba uKayin wambulala.”+
26 Yaye uSete naye wazalelwa unyana waza wambiza ngegama elinguEnoshi.+ Kwaqalwa ngelo xesha ukubiza egameni likaYehova.+
Yithumele
Yithumele
Genesis 4
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=1&Chapter=4&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D1%26Chapter%3D4%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
IMIFANEKISO YAMANDULO
Ual-Khwarizmi
XA ABANTU bezijonga esikalini okanye bejonga amaxabiso okutya badla ngokusebenzisa amanani esiHindu nesiArabhu. Kutheni besebenzisa la manani nje? Kungenxa yokuba amanani esiwasebenzisa namhlanje aqala kwiqanda ukuya kwisithoba, kubonakala ukuba aqala ukusetyenziswa eIndiya, aza kamva aziswa eNtshona ngabaphengululi ababebhala ngesiArabhu. Omnye wabo babetshotsha phambili ekusebenziseni la manani yayinguMuhammad ibn-Musa al-Khwarizmi. Ual-Khwarizmi ekusenokwenzeka ukuba wazalelwa kwindawo ngoku ebizwa ngokuba yiUzbekistan ngonyaka ka-780, waziwa ngokuba “ngungqondo-ngqondo wezibalo zesiArabhu.” Kwenzeka njani ukuba abe yindumasi kwizibalo?
“UNGQONDO-NGQONDO WEZIBALO ZESIARABHU”
Kwincwadi yakhe ethi The Book of Restoring and Balancing, ual-Khwarizmi wabhala ngendlela amanani anokusetyenziswa ngayo nangendlela anokunceda ngayo ekusombululeni izibalo ezinzima. Igama lesiNgesi elithi algebra lisuka kwelesiArabhu elithi al-jabr elithatyathwe kwisibizo esithi Kitab al-jabr wa’l-muqabala. Umbhali wezesayensi uEhsan Masood uthi, ialgebra “sesona sixhobo sezibalo sakhe sabaluleka kwezakha zakho nesixhasa isayensi.” *
Omnye umbhali uthi, “Abafundi abaninzi abakumabanga aphakamileyo bavakalelwa kukuba [ual-Khwarizmi] ngewayengazange azidube.” Kodwa yena ual-Khwarizmi wathi injongo yakhe kukwenza lula izibalo kwezoshishino, ekwahlulweni kwamafa, ekusikweni komhlaba, nezinye izinto.
Kwiminyaka kamva, oongqondo-ngqondo bezibalo baseNtshona abaquka uGalileo noFibonacci babemhlonela gqitha ual-Khwarizmi ngenxa yobuchule bakhe kwizibalo. Ual-Khwarizmi wanceda ekuvelisweni kwezifundo zealgebra, zearithmetic kunye nezetrigonometry. Itrigonometry yanceda abaphengululi bakuMbindi-Mpuma ukuba bakwazi ukubala ubude, ububanzi nokuphakama kwezinto, yaza yanceda nasekwenzeni lula ukufunda ngeenkwenkwezi. *
Ialgebra: “Sesona sixhobo sezibalo sakhe sabaluleka kwezakha zakho”
Abo baqhubeka nokusebenzisa iindlela zika-al-Khwarizmi zokubala beza nezinye ezintsha zokubala ubude nobubanzi bezinto. Amagcisa okwakha akuMbindi-Mpuma aqala ukuzisebenzisa ezi ndlela zokubala ngaphambili lee kunamagcisa aseNtshona awazifunda ngexesha leeMfazwe Zonqulo. Kamva, aye afundiswa ngakumbi ngezi ndlela zizifundiswa ezingamaSilamsi, ezazifudukele nezazithinjelwe eNtshona.
UKUSASAZEKA KWEZIBALO ZAMA-ARABHU
Ekuhambeni kwexesha, izibalo zika-al-Khwarizmi zaguqulelwa ngesiLatin. Abantu abaninzi bathi izibalo zesiHindu nesiArabhu zasasazwa kwelaseNtshona yingcali yezibalo yaseItali uFibonacci, okwabizwa ngokuba nguLeonardo wasePisa (owayephila phakathi kweminyaka yee-1170 neyee-1250). UFibonacci wafunda ngazo xa wayekhenketha amazwe agudle uLwandlekazi iMeditera, waza kamva wabhala incwadi ethi Book of Calculation.
Kwathatha iminyaka emininzi ngaphambi kokuba zidume iindlela zika-al-Khwarizmi zokubala. Kodwa ngoku, zibaluleke gqitha kwisayensi nakwiteknoloji, singasathethi ke kwezoshishino.
^ isiqe. 5 Kwialgebra yangoku, kudla ngokusetyenziswa u-x okanye u-y kwindawo yamanani angaziwayo. Masizekelise ngesi sibalo: x + 4 = 6. Xa sithabatha u-4 ku-6 kuphuma u-2, nto leyo ethetha ukuba u-x = 2.
^ isiqe. 7 Izazi ngeenkwenkwezi zaseGrisi zaba zezokuqala ukubala ubude, ububanzi nokuphakama kwezinto. Abaphengululi abangamaSilamsi basebenzisa itrigonometry ukuze bazi icala ekulo iMecca, esesona sixeko singcwele kunqulo lwamaSilamsi. AmaSilamsi athanda ukujonga kwicala ekulo iMecca xa ethandaza. Isithethe sawo sifuna ukuba isidumbu sijongise ngaseMecca xa singcwatywa, ibe ajongisa ngakuyo naxa exhela.


text:
IZINTO EZINOKWENZIWA KUNQULO LWENTSAPHO
IZINTO EZINOKWENZIWA KUNQULO LWENTSAPHO
Unesibindi
1 SAMUWELI ISAHLUKO 17
Bazali: Fundani ezi zifundo zeBhayibhile njengentsapho.
OKUNGAKUMBI
Indlela Umoya Oyingcwele Osinika Ngayo Amandla Okukhonza UYehova
Sebenzisa esi sikhokelo ukuze uncede abantwana bakho bafunde ngendlela uYehova asinika ngayo umoya oyingcwele.
Indlela UYehova Asomeleza Ngayo
Sebenzisa le midlalo kunye neBali Lebhayibhile Elinemifanekiso elithetha ngoGidiyon kunqulo lwenu lwentsapho.
Ubuhlobo Obunyanisekileyo
Esi sikhokelo singakunceda usebenzise ingxelo yeBhayibhile kaRute ukuze ufundise abantwana bakho iimpawu zomhlobo ofanelekileyo.


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
15 Yaye kwehla abantu abathile bevela kwelakwaYuda+ baza bafundisa abazalwana besithi: “Ngaphandle kokuba naluke+ ngokwesiko likaMoses,+ aninakusindiswa.”
2 Kodwa xa kwabakho ingxwabangxwaba enkulu nokuphikisana kukaPawulos noBharnabhas kunye nabo, balungiselela ukuba uPawulos noBharnabhas nabanye abathile kubo benyuke baye kubapostile namadoda amakhulu eYerusalem+ ngokubhekisele kule mpikiswano.
3 Ngako oko, emva kokuba bekhatshwe ngokuyinxenye libandla,+ aba bantu baqhubeka nendlela yabo betyhutyha iFenike neSamariya, bebalisa ngokweenkcukacha inguquko yabantu beentlanga,+ yaye babebangela uvuyo olukhulu kubo bonke abazalwana.+
4 Ekufikeni eYerusalem bamkelwa ngobubele+ libandla nabapostile namadoda amakhulu, yaye bazibalisa izinto ezininzi awayezenzile uThixo ngabo.+
5 Kanti, bambi kwabo behlelo labaFarisi ababekholiwe baphakama kwizihlalo zabo baza bathi: “Kuyimfuneko ukuba baluswe+ baze bayalelwe ukuba bagcine umthetho kaMoses.”+
6 Yaye abapostile namadoda amakhulu bahlanganisana ndawonye ukuba babonisane ngalo mcimbi.+
7 Ke kaloku xa kwabakho ukuphikisana okukhulu,+ uPetros wasukuma waza wathi kubo: “Madoda, bazalwana, niyazi kakuhle ukuba ukususela kwimihla yangaphambili uThixo wanyula phakathi kwenu ukuba abantu beentlanga balive ngomlomo wam ilizwi leendaba ezilungileyo baze bakholwe;+
8 yaye uThixo, oyaziyo intliziyo,+ wanikela ubungqina ngokubanika umoya oyingcwele,+ kanye njengoko wenjenjalo nakuthi.
9 Kwaye akazange enze lucalucalulo konke konke phakathi kwethu nabo,+ kodwa wazisulungekisa iintliziyo zabo ngokholo.+
10 Ngoko, kutheni nimvavanya nje uThixo ngokubeka entanyeni yabafundi idyokhwe+ leyo thina nookhokho bethu singakwazanga ukuyithwala?+
11 Ngokwahlukileyo koko, sikholosa ngokusindiswa ngobubele obungasifanelanga+ beNkosi uYesu ngendlela efanayo neyabo bantu.”+
12 Ngako oko inkitha iphela yathi cwaka, yaphulaphula kuBharnabhas noPawulos bebalisa imiqondiso nemihlola emininzi uThixo awayeyenza ngabo phakathi kweentlanga.+
13 Emva kokuba beyekile ukuthetha, uYakobi waphendula, esithi: “Madoda, bazalwana, ndiveni.+
14 USimiyon+ ubalise ngokucokisekileyo indlela uThixo okwesihlandlo sokuqala awayiphethulela ngayo ingqalelo yakhe ezintlangeni ukuba kuzo athabathe isizwana segama lakhe.+
15 Yaye amazwi abaProfeti ayavumelana noku, kanye njengoko kubhaliwe kwathiwa,
16 ‘Emva kwezi zinto ndiya kubuya ndize ndiwakhe umnquba kaDavide owe phantsi; yaye ndiya kubuya ndiwakhe amanxuwa awo ndize ndiwumise kwakhona,+
17 ukuze abo baseleyo ebantwini bamfune ngenyameko uYehova, ndawonye nabantu beentlanga zonke, abantu ababizwa ngegama lam, utsho uYehova, ozenzayo ezi zinto,+
18 ezaziwayo kwakudala.’+
19 Ngoko ke isigqibo sam sikukuba bangakhathazwa abo ezintlangeni baphethukela kuThixo,+
20 kodwa babhalelwe ukuba bakhwebuke kwizinto ezingcoliswe zizithixo+ nakuhenyuzo+ nakwinto ekrwitshiweyo+ nasegazini.+
21 Kuba ukususela kumaxesha amandulo kwizixeko ngezixeko uMoses ebenabo abo bamshumayelayo, ngenxa yokuba ufundwa ngokuvakalayo kwizindlu zesikhungu zonke iisabatha.”+
22 Ngoko kwakholeka kubapostile namadoda amakhulu ndawonye nebandla liphela ukuthumela amadoda anyuliweyo phakathi kwabo ukuya kwa-Antiyokwe kunye noPawulos noBharnabhas, angala, uYudas owayebizwa ngokuba nguBharsabhas+ noSilas, amadoda akhokelayo phakathi kwabazalwana;
23 yaye ngesandla sabo babhala oku:
“Abapostile namadoda amakhulu, bazalwana, kwabo bazalwana bakwa-Antiyokwe+ naseSiriya+ naseKilikiya abavela ezintlangeni: Siyabulisa!
24 Ekubeni sivile ukuba abathile phakathi kwethu banibangele inkathazo ngeentetho,+ bezama ukubhukuqa imiphefumlo yenu, nangona singazange sibanike nayiphi na imiyalelo,+
25 sifikelele kwisivumelwano ngamxhelo mnye+ yaye kukholekile kuthi ukunyula amadoda okuwathuma kuni ndawonye nabo baziintandane kuthi, uBharnabhas noPawulos,+
26 abantu abayinikeleyo imiphefumlo yabo ngenxa yegama leNkosi yethu uYesu Kristu.+
27 Ngoko ke sithumela uYudas noSilas,+ ukuze nabo baxele izinto ezifanayo ngelizwi.+
28 Kuba kukholekile kumoya oyingcwele+ nakuthi ngokwethu ukungongezeleli uxanduva+ olubhekele phaya kuni, ngaphandle kwezi zinto ziyimfuneko,
29 ukuba nikhwebuke kwizinto ezibingelelwe kwizithixo+ nasegazini+ nakwizinto ezikrwitshiweyo+ nakuhenyuzo.+ Ukuba niyazikhwebula kwezi zinto,+ niya kuphumelela. Mpilo-ntle!”
30 Ngako oko, bakuba bendululwe abantu, behla baya kwa-Antiyokwe, yaye bayihlanganisela ndawonye inkitha baza bayinika incwadi.+
31 Emva kokuyifunda, baba nemihlali ngenxa yokhuthazo olo.+
32 Yaye uYudas noSilas, ekubeni nabo babekwangabaprofeti,+ babakhuthaza abazalwana ngokuthetha okuninzi baza babomeleza.+
33 Ngoko, emva kwexesha elithile, bandululwa ngoxolo+ ngabazalwana besiya kwabo babebathumile.
34 ——
35 Noko ke, uPawulos noBharnabhas, benabanye abaninzi, baqhubeka bechitha ixesha kwa-Antiyokwe+ befundisa yaye bevakalisa iindaba ezilungileyo zelizwi likaYehova.+
36 Ke kaloku emva kwemihla ethile uPawulos wathi kuBharnabhas: “Masibuyele size sityelele abazalwana kuzo zonke izixeko esavakalisa kuzo ilizwi likaYehova ukuze sibone ukuba banjani na.”+
37 UBharnabhas wayezimisele ukuba kuthatyathwe kwanoYohane, owayebizwa ngokuba nguMarko.+
38 Kodwa uPawulos akazange acinge ukuba kufanelekile ukuhamba naye, ekubeni wayebashiyile ePamfiliya+ akahamba nabo ukuya emsebenzini.
39 Ngako oku kwabakho ukudubuleka kabukhali komsindo, kangangokuba bahlukana; waza uBharnabhas+ wathabatha uMarko wanduluka ngesikhephe esiya eSipro.+
40 UPawulos wakhetha uSilas+ waza wemka emva kokuba wayenikelwe kububele obungasifanelanga bukaYehova ngabazalwana.+
41 Kodwa wayityhutyha iSiriya neKilikiya, esomeleza amabandla.+
Yithumele
Yithumele
IZenzo 15
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=44&Chapter=15&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D44%26Chapter%3D15%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
INQAKU ELINGUMXHOLO
Ngoobani AmaNgqina KaYehova?
“Sele kuyiminyaka ndimazi uMike, oliNgqina likaYehova. Unqulo lwakhe luyandidida. Khona ngubani uYehova? Kutheni engazibhiyozeli iiholide? Ngaba uMike wayekwezi cawa zingoovuk’ engceni bethu?”—UBecky, waseKhalifoniya, eMerika.
“Abamelwane bam bathi bakuqalisa ukufunda iBhayibhile namaNgqina kaYehova ndazibuza ukuba: ‘Lithetha ukuthini igama elithi amaNgqina kaYehova? Aliqhelekanga igama lale nkonzo!’”—UZenon, eOntario, eKhanada.
“Mna nomfazi wam sasicinga ukuba amaNgqina kaYehova ayesivuyelela kuba singahamb’ icawa. Njengokuba icawa ezindala zingakwazanga ukusanelisa, ihlelo elinguvuk’ engceni njengamaNgqina kaYehova alinakuze lisanelise.”—UKent, waseWashington, eMerika.
“Ngokwenene ndandingawazi ukuba angoobani nokuba yintoni ayikholelwayo.”—UCecilie, wase-Esbjerg, eDenmark.
Kusenokwenzeka ukuba ukhe wawabona eshumayela emizini okanye esidlangalaleni, esasaza iincwadi zeBhayibhile, ecela nokufunda iBhayibhile nabantu simahla. Mhlawumbi le magazini uyifumene komnye wawo. Sekunjalo, usenokuba usazibuza ukuba angoobani kanye kanye amaNgqina kaYehova, njengaba bantu bakhankanywe ekuqaleni.
Ukuba unale mibuzo, ungazifumana phi iimpendulo? Ungafunda njani ngezinto azikholelwayo amaNgqina kaYehova, indlela umsebenzi wawo wokushumayela nezakhiwo zawo ezixhaswa ngayo, nesizathu sokuba akutyelele ekhayeni lakho okanye athethe nawe kwiindawo zikawonke-wonke?
UCecilie uthi: “Ininzi into endandiyifunda ngamaNgqina kaYehova kwi-intanethi. Ndandisiva nezinto ezimbi ezazithethwa ngawo. Ngenxa yazo, ndawathiya amaNgqina kaYehova.” Kamva, uCecilie wathetha namaNgqina kaYehova waza wafumana iimpendulo ezanelisayo kwimibuzo yakhe.
Ngaba ungathanda ukufumana iimpendulo eziyinyaniso kwimibuzo yakho ngamaNgqina kaYehova? Siyakukhuthaza ukuba ubhenele kowona mthombo unokukunceda—amaNgqina kaYehova ngokwawo, abapapashi bale magazini. (IMizekeliso 14:15) Sinethemba lokuba amanqaku alandelayo aza kukunceda ubone ukuba singoobani noko sikukholelwayo, uze uqonde nomsebenzi esiwenzayo.


text:
“Mazingawi Izandla Zakho”
“Mazingawi izandla zakho.”—ZEF. 3:16.
IINGOMA: 81, 32
1, 2. (a) Abantu abaninzi banaziphi iingxaki yaye zinokubangela ntoni? (b) UIsaya 41:10, 13 usinika liphi ithemba eliqinisekileyo?
OMNYE udade onguvulindlela othe ngxi notshate nomdala uthi: “Nakuba ndinocwangciso lokomeleza ukholo lwam, yiminyaka ngoku ndizama ukuyeka ukuba nexhala. Andisalali, impilo yam inkenenkene, andibaphathi kakuhle abantu yaye ngamanye amaxesha ndiye ndifune ukunikezela nokuzifihla.”
2 Ngaba uyayiqonda indlela awayeziva ngayo lo dade? Okubuhlungu kukuba, eli hlabathi likaSathana lingendawo liyasicinezela kuze oko kusibangele sibe nexhala size siphelelwe ngamandla. Elo xhala sinokulifanisa neankile ebamba inqanawa ingahambi. (IMize. 12:25) Yintoni enokubangela uzive ngaloo ndlela? Kusenokwenzeka ukuba uswelekelwe sisihlobo, ugula kakhulu, uyachaswa okanye kufuneka wondle intsapho kule meko yezoqoqosho imaxongo. Loo nto isenokwenza kube nzima kuwe uze uphelelwe ngamandla. Usenokude ungonwabi. Kodwa qiniseka ukuba uThixo usoloko efuna ukukuncenda.—Funda uIsaya 41:10, 13.
3, 4. (a) Libhekisela entwenini igama elithi “izandla” eBhayibhileni? (b) Yintoni enokubangela izandla zethu ziwe?
3 Maxa wambi iBhayibhile ithetha ngamalungu omzimba ukuze icacise iimpawu okanye izenzo ezithile. Ngokomzekelo, ithetha ngesandla kangangezihlandlo ezininzi. Ukomeleza isandla somntu kusenokuthetha ukumkhuthaza. (1 Sam. 23:16; Ezra 1:6) Kwakhona kusenokuthetha ukuba nethemba ngekamva.
4 Ukuyeka izandla ziwe, ngamanye amaxesha kubhekisela kumntu odimazekileyo, otyhafileyo nongenathemba. (2 Kron. 15:7; Heb. 12:12) Kuqhelekile ngomntu okwimeko enjalo ukuvel’ anikezele. Unokukhuthazwa yintoni xa ukwimeko ekubangela uzive uphelelwe ngamandla, lukholo okanye uphantsi emoyeni? Yintoni enokukhuthaza ize ikunike amandla okunyamezela uze uvuye?
“ISANDLA SIKAYEHOVA ASISIFUTSHANE UKUBA SINGASINDISI”
5. (a) Xa sisehlelwa ziingxaki, sinokuvakalelwa njani, kodwa yintoni esimele sizikhumbuze yona? (b) Siza kuxubusha ngantoni?
5 Funda uZefaniya 3:16, 17. Kunokuba soyike size sidimazeke, nto leyo efana nokuwa kwezandla zethu, uYehova uBawo wethu onenkathalo uyasimema ukuba ‘siliphose kuye lonke ixhala lethu.’ (1 Pet. 5:7) Sinokukhuthazwa koko kwathethwa nguThixo kumaSirayeli, esithi kuwo ‘isandla sakhe esinamandla asisifutshane ukuba singabasindisi’ abakhonzi bakhe abathembekileyo. (Isa. 59:1) Siza kuxubusha ngemizekelo emithathu ephambili eseBhayibhileni, ebonisa ukuba uYehova uyakunqwenela yaye ukulungele ukomeleza abantu bakhe ukuze benze ukuthanda kwakhe, nakubeni bejongene nobunzima obubonakala ngathi buyabongamela. Jonga indlela le mizekelo enokukomeleza ngayo.
6, 7. Ziintoni esizifundayo ekoyiseni kwamaSirayeli ama-Amaleki?
6 Emva nje kokuba amaSirayeli ekhululwe ngokungummangaliso ebukhobokeni baseYiputa, ama-Amaleki awahlasela. UYoshuwa owayenesibindi walandela ulwalathiso lukaMoses waza wawakhokela ukuya edabini. Kanye ngelo xesha, uMoses wahamba noAron noHure baya kwinduli ekufutshane nendawo ekwakulwelwa kuyo imfazwe ukuze babukele. Ngaba loo madoda ayengamagwala? Akunjalo!
7 UMoses wasebenzisa icebo elithile elabangela ukuba amaSirayeli aphumelele. UMoses waphakamisela phezulu intonga yoThixo oyinyaniso ebudeni balo lonke ixesha lemfazwe. Xa eyiphakamisele phezulu, uYehova wayezomeleza izandla zamaSirayeli ukuze awoyise ama-Amaleki. Sekunjalo, xa izandla zikaMoses zidinwa zize ziqalise ukuwa, ama-Amaleki ayeqalisa ukuphumelela. UAron noHure bagqiba kwelokuba, ‘bathabathe ilitye, balibeke phantsi kwakhe, ukuze ahlale kulo [uMoses]. UAron noHure bazixhasa izandla zakhe, omnye ekweli cala nomnye ekweliyaa, zaza zahlala ziqinile izandla zakhe de latshona ilanga.’ Isandla sikaThixo esinamandla sawanceda amaSirayeli oyisa.—Eks. 17:8-13.
8. (a) Wenza ntoni uAsa xa wabona umkhosi wamaTiyopiya owawufuna ukuhlasela amaYuda? (b) Sinokuyixelisa njani indlela uAsa awathembela ngayo kuThixo?
8 UYehova waphinda wabonisa ukuba, isandla sakhe asikho sifutshane, ngemihla kaKumkani uAsa. IBhayibhile ithetha ngeemfazwe ezininzi. Kodwa owona mkhosi wakha wamkhulu, ngokaZera umTiyopiya. Wawunamajoni ayi-1 000 000 aqhele imfazwe. Loo mkhosi, wawuwuphinda phantse kube kabini umkhosi ka-Asa. Khawufan’ ucinge indlela awayenokusuka abe nexhala ngayo uAsa, oyike aze aziyeke ziwe izandla zakhe, oyiswe. Kunoko, uAsa akazange alibazise ukufuna uncedo kuYehova. Ewe kona, kwakubonakala kuyinto engenakwenzeka ukoyisa amaTiyopiya, “kodwa kuThixo izinto zonke zinako ukwenzeka.” (Mat. 19:26) UThixo wabonisa amandla akhe amakhulu, waza “wawoyisa amaTiyopiya phambi kuka-Asa,” ‘owayenentliziyo epheleleyo kuYehova imihla yakhe yonke.’—2 Kron. 14:8-13; 1 Kum. 15:14.
9. (a) Yintoni eyabangela uNehemiya ukuba angayeki ukwakha iindonga zeYerusalem? (b) UThixo wawuphendula njani umthandazo kaNehemiya?
9 Khawucinge indlela uNehemiya awayemele ukuba wayevakalelwa ngayo xa waya eYerusalem. Isixeko sasingakhuselekanga ncam, ibe namaYuda ayedimazekile. Ayesoyikiswa ngabachasi, yaye oko kwenza zatyhafa izandla zawo aza ayeka ukwakha iindonga zeYerusalem. Ngaba naye uNehemiya wavumela le meko ukuba ibangele izandla zakhe zityhafe? Akunjalo! NjengoMoses, uAsa nabanye abakhonzi bakaYehova abathembekileyo, naye uNehemiya wayesele eqhelile ukuthandaza kuYehova. Nangesi sihlandlo wathembela ngaye. Xa kwakubonakala ngathi imeko yamaYuda imbi, uYehova wasiphendula isicelo soncedo esinyanisekileyo sikaNehemiya. UThixo wasebenzisa ‘amandla akhe amakhulu nesandla sakhe esomeleleyo,’ ukuze omeleze izandla zamaYuda ezazisiwa. (Funda uNehemiya 1:10; 2:17-20; 6:9.) Ngaba uyayikholelwa into yokuba uYehova usebenzisa ‘amandla akhe amakhulu nesandla sakhe esomeleleyo,’ ukuze omeleze abakhonzi bakhe namhlanje?
UYEHOVA UYA KUZOMELEZA IZANDLA ZAKHO
10, 11. (a) USathana uzama njani ukuwisa izandla zethu? (b) UYehova usebenzisa ntoni ukuze asomeleze aze asinike amandla? (c) Uncedwe njani yimfundo naluqeqesho lwentlangano?
10 Sinokuqiniseka ukuba noMtyholi akasoze aziyeke izandla zakhe ziwe. Akasoze atyhafe ekwenzeni amaKristu ayeke ukukhonza uThixo. Usebenzisa ubuxoki aze asoyikise ngabasemagunyeni, ngeenkokeli zonqulo nangabawexuki. Uyenzela ntoni loo nto? Ufuna izandla zethu zityhafe kumsebenzi wokushumayela ngeendaba ezilungileyo zoBukumkani. Kodwa ke, uYehova unako yaye uyafuna ukusomeleza ngomoya wakhe oyingcwele. (1 Kron. 29:12) Kubalulekile ukuba siwusebenzise loo moya, ukuze sikwazi ukumelana nayo nantoni na elisilingela kuyo eli hlabathi likaSathana, nale nkqubo yakhe yezinto ikhohlakeleyo. (INdu. 18:39; 1 Kor. 10:13) Kwakhona simele sivuye kuba sineLizwi likaThixo, eliphefumlelwe ngomoya wakhe. Khawucinge nangokutya kokomoya esikufumana rhoqo ngenyanga. Amazwi kaZekariya 8:9, 13 (mfunde) athethwa ngexesha ekwakusakhiwa ngalo kwakhona iYerusalem, yaye loo mazwi asasebenza nakuthi.
11 Somelezwa nakoko sikufunda eBhayibhileni kwiintlanganiso zamaKristu, kwiindibano nakwizikolo zentlangano. Olo qeqesho lungasinceda ukuba sibe nokholo olomeleleyo, sandise inkonzo yethu kuThixo, size siphumeze iimbopheleleko zethu. (INdu. 119:32) Ngaba uzama ngawo onke amandla akho ukuze womelezwe yiloo mfundiso?
12. Sifanele senze ntoni ukuze someleze ukholo lwethu?
12 UYehova wawanceda amaSirayeli oyisa ama-Amaleki namaTiyopiya, waza wanika uNehemiya nabo babesebenza naye amandla ukuze bagqibe ukwakha. Nathi, uThixo uza kusinika amandla ukuze simelane nenkcaso, nabantu abangenamdla nokuba nexhala, ukuze siqhubeke sishumayela. (1 Pet. 5:10) Asilindelanga ukuba uYehova asenzele imimangaliso. Kodwa kukho izinto ekufuneka sizenze. Ziquka ukufunda iLizwi likaThixo yonke imihla, ukulungiselela nokuya ezintlanganisweni veki nganye, ukondla iingqondo neentliziyo zethu ngofundisiso lobuqu nangonqulo lwentsapho nokusoloko sithandaza kuYehova. Masingaze sivumele ukuxakeka nezinye izinto ukuba zisiphazamise, singazisebenzisi ezi ndlela uYehova asomeleza nasikhuthaza ngazo. Xa ubona ukuba izandla zakho ziye zawa kwenye yezi ndlela, cela uThixo akuncede. Uya kubona indlela umoya wakhe ‘oya kukunika ngayo amandla okunqwenela nawokwenza ngokokuthanda kwakhe.’ (Fil. 2:13) Kodwa ke, ungenza ntoni ukuze womeleze izandla zabanye?
YOMELEZA IZANDLA EZIWAYO
13, 14. (a) Omnye umzalwana womelezwa yintoni emva kokuswelekelwa yinkosikazi? (b) Sinokwenza ntoni ukuze someleze abanye?
13 UYehova usinceda ngabazalwana bethu abasehlabathini lonke, abanokusikhuthaza ngokwenene. Khumbula ukuba umpostile uPawulos wabhala wathi: “Zoluleni izandla eziwileyo namadolo anengevane, nize nihlale nizenzela umendo othe tye iinyawo zenu.” (Heb. 12:12, 13) Ngenkulungwane yokuqala, abaninzi bomelezwa kanye ngaloo ndlela. Kusenjalo nanamhlanje. Omnye umzalwana owaswelekelwa yinkosikazi waza wehlelwa nazezinye izinto ezibuhlungu, wathi: “Ndifunde ukuba asinakuzikhetha iingxaki emazisehlele nokuba zisehlele nini nakangaphi. Ukuthandaza nofundisiso lobuqu ziye zandinceda. Ndiye ndathuthuzelwa nakukuxhaswa ngabazalwana noodade. Ngoku ndiyiqonda kakuhle indlela ekubaluleke ngayo ukuba nobuhlobo obomeleleyo noYehova, ungekahlelwa ziimeko ezinzima.”
14 UAron noHure benza okuthile ukuze baxhase izandla zikaMoses ebudeni bemfazwe. Nathi zikhona izinto esinokuzenza ukuze sincede abanye. Sincede oobani? Abo balupheleyo, abakhathazwa yimpilo, abachaswayo ziintsapho zabo, abangamalolo okanye abo baswelekelwe sisihlobo. Sinokomeleza nabasebatsha abaphenjelelwa ukuba benze izinto ezingafanelekanga, okanye baphenjelelwe ekubeni bafune iindlela “zokuphumelela” zale nkqubo yezinto, ngokufunda bayityekeze, babe nemali eninzi okanye bazifunele imisebenzi enomvuzo oncumisayo. (1 Tes. 3:1-3; 5:11, 14) Khangela iindlela onokubonisa ngazo ukuba unomdla ongazenziyo ebantwini xa ukwiHolo yoBukumkani, usentsimini, nisitya kunye okanye nincokola ngefowuni.
15. Amanye amaKristu anokuncedwa njani ngamazwi akhuthazayo?
15 Emva kokuba uAsa oyise ngendlela engathethekiyo, umprofeti uAzariya wamkhuthaza, yena nabantu bakhe ngala mazwi: “Ke nina, yibani nesibindi mazingawi izandla zenu, ngenxa yokuba kukho umvuzo emsebenzini wenu.”(2 Kron. 15:7) Oku kwabangela uAsa ukuba atshintshe izinto ezininzi ukuze abuyisele unqulo lokwenyaniso. Ngendlela efanayo, amazwi akho akhuthazayo anokunceda abantu bazimisele ngakumbi ekukhonzeni uYehova. (IMize. 15:23) Xa usezintlanganisweni, ungaze uyithathe kancinci into yokuphakamisa isandla uze ugqabaze, kuba ungabakhuthaza abantu.
16. NjengoNehemiya, abadala banokuzomeleza njani izandla zabasebandleni? Khawubalise ngendlela aye akunceda ngayo amanye amaKristu.
16 Bexhaswa nguYehova, uNehemiya nabo babekunye naye bazomeleza izandla zabo ukuze basebenze. Bagqiba ukwakha iindonga zaseYerusalem ngeentsuku nje eziyi-52! (Neh. 2:18; 6:15, 16) UNehemiya akazange aphelele ekujongeni ukuba umsebenzi wenziwa kakuhle. Kodwa naye wafaka isandla ekwakhiweni kweendonga zaseYerusalem. (Neh. 5:16) Nanamhlanje, abadala benza okufanayo noko kwenziwa nguNehemiya, ngokuncedisa xa kusakhiwa iindawo zokunqulela okanye bacoce baze banyamekele iHolo yoBukumkani. Banokomeleza nezandla zabo batyhafileyo nabanexhala, ngokusebenza nabavakalisi entsimini nangokwenza utyelelo lokwalusa.—Funda uIsaya 35:3, 4.
“MAZINGAWI IZANDLA ZAKHO”
17, 18. Xa sineengxaki okanye sinexhala, sinokuthembela ngantoni?
17 Ukukhonza kunye nabazalwana noodade sibambisene kusinceda sibe yimbumba yamanyama. Kukwasinceda sibe nobuhlobo obomoleleyo namanye amaKristu kuze kusenze siqiniseke ngakumbi ngeentsikelelo eziya kuziswa buBukumkani bukaThixo. Njengoko sisomeleza izandla zawo, siwanceda akwazi ukunyamezela iimeko ezidimazayo, aze aqhubeke ekhangele kwikamva enethemba. Ukongezelela, ukuwomeleza kusinceda sihlale sinokholo lize ithemba uThixo asinike lona, lihlale lithe thaa ezingqondweni zethu. Kuyazomeleza nezandla zethu.
18 Ukubona indlela uYehova aye wabaxhasa ngayo abakhonzi bakhe kwiimeko ezahlukeneyo kwixesha langaphambili, kufanele kuqinise ukholo lwethu nentembelo yethu kuye. Ngoko xa usiva ubunzima yaye uneengxaki, “mazingawi izandla zakho”! Kunoko, thandaza kuYehova uze uvumele isandla sakhe esinamandla sikomeleze size sikukhokele, ukuze ufumane iintsikelelo zoBukumkani.—INdu. 73:23, 24.


text:
Imibuzo Evela Kubafundi
AmaYuda enkulungwane yokuqala ayelusekele entwenini ‘ulindelo’ lwawo ngoMesiya?
Ngemihla kaYohane uMbhaptizi, “abantu babenolindelo yaye bonke beqiqa ezintliziyweni zabo ngoYohane besithi: ‘Makube mhlawumbi unguKristu na?’” (Luka 3:15) Yintoni eyayinokwenza amaYuda alindele ukuba uMesiya uza kuvela ngelo xesha? Ziliqela izizathu zoko.
Emva kokuzalwa kukaYesu, kwabonakala ingelosi kaYehova kubalusi ababesalusa izimvu zabo endle kufuphi neBhetelehem. (1) Le ngelosi yathi: “Nizalelwe namhlanje uMsindisi, onguKristu iNkosi, kwisixeko sikaDavide.” (Luka 2:8-11) Kwalandela “inkitha yomkhosi wasezulwini, idumisa uThixo isithi: * ‘Uzuko kwiindawo eziphakamileyo phezulu kuThixo, uxolo emhlabeni phakathi kwabantu abakholekileyo.’”—Luka 2:13, 14.
Eso sibhengezo simel’ ukuba sabachukumisa abo balusi bathobekileyo. Ngoko nangoko basinga eBhetelehem, ibe bathi bakubona uYosefu noMariya kwakunye noYesu olusana, “balibhengeza ilizwi elalithethwe kubo ngokuphathelele lo mntwana uselula.” Ngenxa yoko, “bonke abo bevayo bamangaliswa zezi zinto babezixelelwa ngabalusi.” (Luka 2:17, 18) Ibinzana elithi “bonke abo bevayo” lisenokuthetha ukuba ngaphandle koYosefu noMariya, bakho nabanye abathetha nabo aba balusi. Endleleni egodukayo, baqhubeka “bemzukisa yaye bemdumisa uThixo ngenxa yazo zonke izinto abazivayo nabazibonayo, kanye njengoko babezixelelwe.” (Luka 2:20) Abazange bazigcine kubo izinto ezintle ababezivile eziphathelele uKristu!
Xa uMariya waya nosana lwakhe eYerusalem ukuze alunikele kuYehova, ngokuvisisana noMthetho kaMoses, uAna owayengumprofetikazi “wambulela uThixo waza wathetha ngaye lo mntwana kubo bonke abo babelindele intlangulo yeYerusalem.” (Luka 2:36-38; Eks. 13:12) Ngenxa yoko, iindaba zokuvela kukaMesiya zasasazeka nangakumbi.
Kamva, “abavumisi ngeenkwenkwezi abavela kwimimandla yasempumalanga beza eYerusalem besithi: ‘Uphi na lowo uzelweyo ukumkani wamaYuda? Kuba sibone inkwenkwezi yakhe xa besisempuma, yaye size kuqubuda kuye.’” (Mat. 2:1, 2) Akukuva oku, “uKumkani uHerode waphazamiseka, nayo yonke iYerusalem; wahlanganisela ndawonye bonke ababingeleli abaziintloko nababhali babantu waza wababuza apho wayeza kuzalelwa khona uKristu.” (Mat. 2:3, 4) Ngoko baninzi abantu abevayo ukuba: Lowo wayeza kuba nguMesiya ufikile! *
ULuka 3:15 ocatshulwe ngaphambili, ubonisa ukuba wambi amaYuda ayecinga ukuba uYohane uMbhaptizi usenokuba unguKristu. Noko ke, uYohane wenza kwacaca ukuba akanguye xa wathi: “Lowo uzayo emva kwam womelele kunam, ombadada zakhe ndingakufanelekelanga ukuzikhulula. Yena uya kunibhaptiza ngomoya oyingcwele nangomlilo.” (Mat. 3:11) Amazwi kaYohane akhulisa ulindelo lwabantu kuMesiya.
Ngaba akunakwenzeka ukuba amaYuda abala ixesha lokufika kukaMesiya ngokusekelwe kwisiprofeto esikuDaniyeli 9:24-27 seeveki eziyi-70? Nakuba kusenokuba njalo, asinakuqiniseka. Ngemihla kaYesu babesichaza ngeendlela ezahlukeneyo nezingavisisaniyo esi siprofeto seeveki eziyi-70, ibe akukho nanye esondeleyo kwindlela esisiqonda ngayo thina namhlanje. *
AmaEssene, ihlelo elithile lamaYuda, ayecinga ukuba kwakuza kuvela ooMesiya ababini ngasekupheleni kweminyaka eyi-490, kodwa ke asiqinisekanga enoba babebale ngokwesiprofeto sikaDaniyeli kusini na. Nokuba kunjalo, asiqondi ukuba amaYuda ayenokuphenjelelwa lelo hlelo.
Ngenkulungwane yesibini, wambi amaYuda ayekholelwa ukuba ezi veki ziyi-70 zisusela ekutshatyalalisweni kwetempile yokuqala ngo-607 B.C.E. ukusa ekutshatyalalisweni kweyesibini ngo-70, ngoxa amanye edibanisa ukuzaliseka kwesi siprofeto nexesha leeMaccabees elaqalisa malunga nonyaka ka-170 B.C.E. Ngoko izimvo zazibethabethana ngendlela yokubala ezi veki ziyi-70.
Ukuba iiveki eziyi-70 zaziqondwa kakuhle ngenkulungwane yokuqala, abapostile namaKristu enkulungwane yokuqala ayeza kubhekisela kuzo ukungqina ukuba uMesiya othenjisiweyo wafika ngexesha elifanelekileyo yaye yaba nguYesu Kristu. Noko ke, abukho ubungqina obubonisa ukuba amaKristu okuqala akwenza oko.
Enye into esimele siyiqonde kukuba abanye ababhali beVangeli babesithi ezinye iziprofeto ezikwiZibhalo zesiHebhere zazaliseka kuYesu Kristu. (Mat. 1:22, 23; 2:13-15; 4:13-16) Nakuba kunjalo, akukho nanye enxulumanisa ukuvela kukaYesu emhlabeni nesiprofeto seeveki eziyi-70.
Ngamafutshane: Asinakuqiniseka ukuba abantu bemihla kaYesu babesiqonda kakuhle esi siprofeto. Noko ke, iincwadi zeVangeli zisinika izizathu ezivakalayo zokuba abantu ‘babenolindelo’ lukaMesiya.
^ isiqe. 4 IBhayibhile ayithi ezi ngelosi “zazicula” ekuzalweni kukaYesu.
^ isiqe. 7 Sisenokuzibuza oku, Abavumisi ngeenkwenkwezi bakudibanisa njani ukuvela ‘kwenkwenkwezi’ eMpuma nokuzalwa ‘kokumkani wamaYuda’? Akungebi mhlawumbi beva ngeendaba zokuzalwa kukaYesu ngoxa babedlula kwaSirayeli?
^ isiqe. 9 Ukuze ubone indlela esisiqonda ngayo esi siprofeto seeveki eziyi-70, funda incwadi ethi Nikela Ingqalelo Kwisiprofeto SikaDaniyeli! isahluko 11.


text:
JULAYI 10, 2013
EMERIKA
AmaNgqina KaYehova Athengisa Izakhiwo Zawo EziseBrooklyn
ENEW YORK—NgoJulayi 5, 2013, amaNgqina kaYehova asayina isivumelwano sokuthengisa izakhiwo ezihlanu ebekuprintwa kuzo eBrooklyn, eNew York, kuquka nendawo yokuhlala enemigangatho eyi-30 kwiRFR and Kushner Companies. AmaNgqina aza kuqalisa ukufuduka kwesi sakhiwo ngoAgasti kulo nyaka. Kwindawo yokuhlala kuza kufudukwa ngo-2017.
UDavid Semonian osisithethi samaNgqina kaYehova uthi: “Njengoko benqumla kwiBhulorho yaseBrooklyn, abantu abaninzi abagqithayo neendwendwe babona uphawu olukwezi zakhiwo oluthi, ‘Funda ILizwi LikaThixo IBhayibhile Engcwele Yonke Imihla’ noluthi ‘Funda iMboniselo noVukani!’ Kangangeminyaka emininzi, umsebenzi owenziwa kwezi zakhiwo uyinxalenye enkulu yembali nobukho bethu eBrooklyn.” Kangangeminyaka eyi-77 amaNgqina ebesebenzisa ezi zakhiwo zihlanu ukuze apapashe iiBhayibhile noncwadi olusekelwe eBhayibhileni ngeelwimi ezininzi. Esinye isakhiwo saqala ukusetyenziswa ngo-1927, ibe ekuqaleni ko-1937 kongezelelwa ezinye. Indawo yokuhlala enemigangatho eyi-30 yayihlala abasebénzi abaliwaka ababesiya emsebenzini bengakhange baphumele ngaphandle.
AmaNgqina athengisa izakhiwo zawo kuba eza kufudukela kuMntla Merika. Ngo-2004, kwaqala kwafuduswa isebe lokuprinta, elokudibanisa iincwadi nelokuzithumela elaliseUnited States lasiwa eWallkill, eNew York. Sithethanje, amaNgqina aceba ukufudusa ikomkhulu lawo alise eWarwick, eNew York, ibe ulwakhiwo luza kuqalisa ngasekupheleni kwalo nyaka.
UMnu. Semonian waleka ngelithi: “Siyayixabisa imbali yethu siseBrooklyn. Siye sasebenzisa ezi zakhiwo ukuze sivelise uncwadi olusekelwe eBhayibhileni olunceda abantu abasehlabathini lonke. Ngoku sijonge phambili ekusebenziseni isakhiwo sethu esitsha esiseWarwick ukuze sihambisele phambili umsebenzi owenziwa ehlabathini lonke wokufundisa abantu iBhayibhile.”
Fowunela:
UJ. R. Brown, Office of Public Information, tel. +1 718 560 5000


text:
Imibuzo Yabafundi . . .
Ngaba AmaNgqina KaYehova Anawo Amabhinqa Angabashumayeli?
Ewe, emhlabeni wonke kukho amaNgqina kaYehova angamabhinqa azizigidi ashumayelayo. Ngawona maninzi kubashumayeli beendaba ezilungileyo zoBukumkani bukaThixo. INdumiso 68:11 yaprofeta yathi ngabo: “NguYehova onikela eli lizwi; abafazi abavakalisa iindaba ezilungileyo bangumkhosi omkhulu.”
Noko ke, xa kuthethwa ngamaNgqina kaYehova angamabhinqa ashumayelayo akuthethwa ngabefundisikazi. Kukho umahluko omkhulu phakathi kwabo. Bahluke ngaziphi iindlela?
Ngabantu abathi bashumayele kubo. Abefundisikazi baziinkokeli ebandleni, yaye bashumayela kwalapha ecaweni. Abashumayeli bamaNgqina kaYehova angamabhinqa ashumayela kubantu abangaphandle ebandleni, ngokuyintloko kubantu, abadibana nabo kwindlu ngendlu.
Enye into abahluke ngayo abefundisikazi kubashumayeli abangamabhinqa bamaNgqina, yimisebenzi abayenzayo ngaphakathi ebandleni. Kwiicawa, amabhinqa angabefundisi ayongamela aze afundise amarhamente awo iimfundiso zecawa. Abashumayeli bamaNgqina kaYehova abangamabhinqa abafundisi ebandleni ukuba akho amadoda abhaptiziweyo. Ngamadoda amiselweyo kuphela afundisayo.—1 Timoti 3:2; Yakobi 3:1.
IBhayibhile ithi ngamadoda kuphela amele ongamele ebandleni. Khawuve ukuba wathini umpostile uPawulos xa wayebhalela uTito: ‘Ndakushiya eKrete ngenjongo yokuba . . . umisele amadoda amakhulu kwizixeko ngezixeko.’ Kwakhona uPawulos wathi amadoda amiselweyo amele ‘abambelele ngokuqinileyo elizwini elithembekileyo njengesiseko sobugcisa bawo bokufundisa, ukuze akwazi ukubongoza ngemfundiso ephilileyo nokubohlwaya abo baphikisayo.’ (Tito 1:5, 9) Nakwileta awayibhalela uTimoti echaza indlela ekumele kwenziwe ngayo ebandleni, uPawulos wathi: “Ukuba ubani uzabalazela isigxina sobuveleli, unqwenela umsebenzi omhle.”—1 Timoti 3:1.
Kutheni imisebenzi yokongamela ebandleni inikwe amadoda kuphela? UPawulos uthi: “Andimvumeli umfazi ukuba afundise, okanye asebenzise igunya endodeni, kodwa makathi cwaka. Kuba kwayilwa uAdam kuqala, kwaza kwalandela uEva.” (1 Timoti 2:12, 13) Ngaloo ndlela, indlela uThixo awadala ngayo ibonisa indlela omele uhambe ngayo umsebenzi wokufundisa nowokongamela.
Abashumayeli bakaYehova balandela umzekelo weNkokeli yabo, uYesu Kristu. Umfundi kaYesu uLuka wabhala oku ngoYesu: “Wahambela kwizixeko ngezixeko nakwiidolophana ngeedolophana, eshumayela yaye evakalisa iindaba ezilungileyo zobukumkani bukaThixo.” Kamva, uYesu wathumela abafundi bakhe ukuba benze kwaloo msebenzi: “Bawutyhutyha loo mmandla kwiidolophana ngeedolophana, bevakalisa iindaba ezilungileyo.”—Luka 8:1; 9:2-6.
Namhlanje, abashumayeli bakaYehova—amadoda namabhinqa—banenxaxheba kumsebenzi uYesu awathetha ngawo kusengaphambili: “Ezi ndaba zilungileyo zobukumkani ziya kushunyayelwa kuwo wonke umhlaba omiweyo kube bubungqina kuzo zonke iintlanga; kwandule ke kufike ukuphela.”—Mateyu 24:14.


text:
Libode
Ilibode yidolophi ekude kufuphi noMthatha ikwakude kufuphi ne Port ST Johns.Ngagama amafutshane iphakathi kwezi dolophu zimbini uMthatha kunye nePort ST Johns ikwiphondo lasempuma koloni emzantsi afrika,Ilibode yidolophi etyelelwa ngabemi abangqungileyo.isematheni kuba ke abatyeleli abawuvali umlomo ngezinto zemveli kunye nococeko.http://census.adrianfrith.com/place/23404
Umasipala ufaka inkonzo eziliqela ukuphuhlisa ulonwabo kubatyeleli kunye nokwenza utshintsho ekuhlaleni.Ivenkile ezifana noShoprite,Spargs kunye noSpar.Zincedakele kakhulu ilali ezingqungileyo ngoba azisasokoli ngokuyothenga eMthatha nasePort ST Jonhs.
IMVELAPHI[tshintsha | edit source]
iLibode yenziwe kwindawo ekuthiwa yiMpondoland,iMpondoland yabandakanywa njenge (cape kolony) ngo 1894.ngo 1903 abaphathi beTranskie babumbeka.ngo 1911isixeko saseLibode sabandandakanywa njenge sigqeba sabaphathi.ngo 1935 omnye womhlaba waselibode wahluthwa ngurhulumente weqembu loMzantsi Africa kwaze kwakhiwa idolophu iLibode yaza yandiswa. [1]
ezoshishino[tshintsha | edit source]
iLibode yenye yelali ezihlupheke kakhulu, intswela ngqesho ibinyuke yaya ku 85%ngonyaka wama 2008
abatyeleli[tshintsha | edit source]
kufuphi nelibode kukho (ihluleka nature reserve) kunye nolwandle olungama(60km)kunye ne(Presely bay 68km)


text:
Ithini IBhayibhile?
Ngaba izinto ezimbi zibangelwa nguThixo?
Ubuya kuthini?
Ewe
Hayi
Mhlawumbi
Oko kuthethwa yiBhayibhile
“Makube lee kuThixo oyinyaniso ukwenza ngobungendawo, nakuSomandla ukwenza ngokungekho sikweni!” (Yobhi 34:10) AsingoThixo obangela ubungendawo neentlungu ezenzeka emhlabeni.
Enye into esiyifunda eBhayibhileni
USathana uMtyholi, “umlawuli wehlabathi,” nguye obangela iintlungu.
—Yohane 14:30.
Iintlungu nobungendawo, zonke zibangelwa yindlela embi abantu abayikhethayo.
—Yakobi 1:14, 15.
Ngaba iintlungu ziya kuze ziphele?
Abanye abantu bathi bangaziphelisa iintlungu xa besebenzisana, ngoxa abanye bengenathemba lokuba ihlabathi liya kuze litshintshe. Wena uthini?
Oko kuthethwa yiBhayibhile
UThixo uza kuziphelisa iintlungu. “Kungabi sabakho kufa, kungabi sabakho kuzila nakukhala nantlungu kwakhona.”
Enye into esiyifunda eBhayibhileni
UThixo uza kusebenzisa uYesu ukuphelisa iintlungu ezibangelwa nguMtyholi.
—1 Yohane 3:8.
Abantu abalungileyo baya kuhlala emhlabeni ngonaphakade, beseluxolweni.
—INdumiso 37:9-11, 29.
Funda Okungakumbi
Yiyiphi Inyaniso Ngokuphathelele UThixo?
Ngaba ucinga ukuba uThixo ukukhathalele? Funda ngobuntu bakhe nendlela onokusondela ngaye kuye.


text:
“Ukunyamekela Umoya Kuthetha Ubomi Noxolo”
“Abo bavumelana nomoya, [babeka iingqondo zabo] kwizinto zomoya.”
IINGOMA: 57, 52
1, 2. Kutheni amaKristu athanjisiweyo enomdla okhethekileyo kweyabaseRoma isahluko 8?
MHLAWUMBI ukhe wayifunda eyabaseRoma 8:15-17 ngexesha lesikhumbuzo sokufa kukaYesu esibakho minyaka le. Ezo vesi zicacisa indlela amaKristu azi ngayo ukuba athanjisiwe—umoya oyingcwele ungqinelana nomoya wawo. Ivesi yokuqala kweso sahluko ithetha ngabo “bamanyene noKristu Yesu.” Kodwa, ngaba eyabaseRoma isahluko 8 ithetha nabathanjiswa kuphela? Okanye ngaba ikwathetha namaKristu anethemba lokuphila emhlabeni?
2 Abona bantu kuthethwa nabo kwesi sahluko ngamaKristu athanjisiweyo. Afumana ‘umoya ngoxa elinde ngenyameko ukwenziwa oonyana, ukukhululwa kwimizimba yawo ngentlawulelo.’ (Roma 8:23) Aza kuba ngoonyana bakaThixo ezulwini. Oko kunokwenzeka ngenxa yokuba eye abhaptizwa, waza uThixo wasebenzisa intlawulelo, wawaxolela izono zawo waza wawavakalisa engamalungisa noonyana bakhe bokomoya.
3. Kutheni sigqiba kwelokuba abo banethemba lokuphila emhlabeni nabo bafanele babe nomdla kweyabaseRoma isahluko 8?
3 Nakuba kunjalo, nabo banethemba lokuphila emhlabeni bamele babe nomdla kweyabaseRoma isahluko 8 kuba uThixo, ukusa kumkhamo othile, ubajonga njengamalungisa. Oku sikubona koko uPawulos wakubhalayo kwisahluko esingaphambilana sale ncwadi. Kwisahluko 4, uthetha ngoAbraham. Loo ndoda yokholo yayiphila ngaphambi kokuba uYehova awanike uMthetho amaSirayeli nangaphambi kokuba uYesu afele izono zethu. Kodwa, uYehova wabona ukuba uAbraham wayenokholo olomelele ngendlela ekhethekileyo waza wamjonga njengelungisa. (Funda eyabaseRoma 4:20-22.) UYehova unokuwajonga njengamalungisa namaKristu athembekileyo anethemba eliseBhayibhileni lokuphila ngonaphakade emhlabeni. Ngoko, anokuncedwa licebiso elinikwa amalungisa kweyabaseRoma isahluko 8.
4. EyabaseRoma 8:21 ifanele isenze sizibuze ntoni?
4 EyabaseRoma 8:21 iyasiqinisekisa ukuba ihlabathi elitsha liza kubakho nyhani. Le vesi ithembisa ukuba “indalo ngokwayo iya kukhululwa ekukhotyokisweni kukonakala ize ibe nenkululeko ezukileyo yabantwana bakaThixo.” Ngaba nawe uza kube ulapho, uze uwufumane loo mvuzo? Ngaba uqinisekile ukuba uza kuwufumana? EyabaseRoma isahluko 8 inamacebiso aza kukunceda uqiniseke.
“UKUNYAMEKELA INYAMA”
5. Yintoni le ibaluleke kakhulu uPawulos awayethetha ngayo kweyabaseRoma 8:4-13?
5 Funda amaRoma 8:4-13. EyabaseRoma isahluko 8 ibonisa umahluko phakathi kwabo bahamba “ngokuvumelana nenyama” kunye nabo bahamba “ngokuvumelana nomoya.” Abanye basenokucinga ukuba kuthethwa ngomahluko okhoyo phakathi kwabo basenyanisweni kunye nabo bangekho kuyo okanye umahluko phakathi kwamaKristu nabo bangengawo. Kodwa ke, uPawulos wayebhalela “abo baseRoma, abaziintanda kuThixo, nababizelwe ukuba ngabo bangcwele.” (Roma 1:7) Ngoko, uPawulos wayethetha ngomahluko owawukho phakathi kwamaKristu awayehamba ngokuvumelana nenyama nalawo awayehamba ngokuvumelana nomoya. Wawuyintoni umahluko?
6, 7. (a) EBhayibhileni igama elithi “inyama” lidla ngokubhekisela entwenini? (b) Wayebhekisela entwenini uPawulos xa wasebenzisa igama elithi “inyama” kweyabaseRoma 8:4-13?
6 Kuqala makhe sithethe ngegama elithi ‘inyama.’ Wayethetha ngantoni uPawulos? IBhayibhile idla ngokulisebenzisa kwizinto ezininzi igama elithi ‘inyama.’ Ngamanye amaxesha sube ithetha ngenyama le yemizimba yethu. (Roma 2:28; 1 Kor. 15:39, 50) Isenokubhekisela nasekuzalaneni. UYesu ‘waphuma kwimbewu kaDavide ngokwasenyameni,’ ibe yena uPawulos wathi amaYuda ‘azizalamane zakhe ngokwasenyameni.’
7 Okwabhalwa nguPawulos kwisahluko 7 kusinika ufifi lokuba wayethetha ngantoni kweyabaseRoma 8:4-13 xa wayethetha ‘ngenyama.’ Wanxulumanisa ‘ukuvumelana nenyama’ kunye ‘neenkanuko zesono ezisebenza kumalungu ethu.’ (Roma 7:5) Oku kusityhilela intsingiselo yamazwi athi ‘abo bahamba ngokuvumelana nenyama,’ awathi uPawulos “babeka iingqondo zabo kwizinto zenyama.” Wayethetha ngabantu abalawulwa nabasoloko becinga ngeminqweno yabantu abangafezekanga. Ngokuyintloko uthetha ngabo bangazibambiyo xa bebawela, benqwenela yaye bekhanuka isondo okanye nayiphi na enye into.
8. Kutheni kwakufanelekile ukulumkisa amaKristu athanjisiweyo ngokuphila “ngokuvumelana nenyama”?
8 Inoba uyazibuza ukuba kutheni uPawulos eza kugxininisa into yokuba amaKristu athanjisiweyo efanele alumkele ukuphila “ngokuvumelana nenyama.” Ngaba amaKristu namhlanje anokuba kwingozi efanayo, nangona uThixo ewamkele njengabahlobo bakhe yaye esithi angamalungisa? Okubuhlungu kukuba nawuphi na umKristu usenokuqalisa ukuhamba ngokuvumelana nenyama enesono. Ngokomzekelo, uPawulos wabhala ngabanye abazalwana baseRoma ababengamakhoboka ‘ezisu zabo,’ mhlawumbi bekhanuka isondo okanye ukutya, iziselo, okanye ezinye izinto. Abanye babo ‘babelukuhla abo bangenabuqhokolo.’ (Roma 16:17, 18; Fil. 3:18, 19; Yude 4, 8, 12) Ungalibali kwanento yokuba eKorinte kwakukho umzalwana owayehlala “nomfazi kayise.” (1 Kor. 5:1) Siyavakala ke isizathu sokuba uPawulos alumkise amaKristu ‘ngokunyamekela inyama.’
9. Yintoni awayengalumkisi ngayo uPawulos kweyabaseRoma 8:6?
9 Sisabalulekile nanamhlanje eso silumkiso. Emva kweminyaka ekhonza uThixo, umKristu usenokuqalisa ukubeka ingqondo yakhe kwizinto zenyama. Apha asithethi ngomKristu okhe acinge ngokutya, impangelo, ukuzonwabisa okanye ukuthandana. Kuqhelekile ngomntu okhonza uThixo ukuba acinge ngezo zinto. UYesu wayesitya ibe wayebatyisa nabanye abantu. Wayekhe azihlaziye. NoPawulos wabhala wathi isondo nokuthandana ziyafuneka emtshatweni.
10. KweyabaseRoma 8:5, 6 athetha ntoni amazwi athi “babeka iingqondo zabo”?
10 Wayesithini ke uPawulos xa wayethetha ‘ngokunyamekela inyama’? Igama lesiGrike uPawulos alisebenzise apha lithetha “ukubeka ingqondo nentliziyo yakho kwinto ethile, ukucinga ngayo ukuze uyicebe, ibe eyona nto igxininiswayo sisimo sengqondo onaso esingoyena nobangela wendlela ocinga ngayo.” Ubomi babo baphila ngokuvumelana nenyama bulawulwa yiminqweno yomntu onesono. Omnye umphengululi uthi ngeli gama lisetyenziswe kumaRoma 8:5: “Iingqondo zabo zithe phithi zizinto zenyama, ibe basoloko bethetha ngazo, bezileqa kwaye bezityibela.”
11. Sinokuquka ntoni kumbuzo othi, ‘Yintoni eyona nto ibalulekileyo kum?’
11 Kwakufanelekile ke ngoko ukuba amaKristu aseRoma azihlole ukuba yintoni eyona nto yayibalulekile kuwo. Ngaba ayethe phithi ‘zizinto zenyama’? Kubalulekile ukuba nathi sizihlole. Yintoni eyona nto ibalulekileyo kuthi, ibe yintoni esisoloko sincokola ngayo? Yintoni esisoloko sithe phe emva kwayo? Abanye basoloko becinga ngokungcamla iiwayini ezahlukeneyo, ukuhombisa izindlu, ifashoni, ukutyala imali, ukukhenketha nezinye izinto ezinjalo. Akukho nto imbi ngezo zinto ibe kuqhelekile ukuzenza. Ngokomzekelo, uYesu wakha wenza iwayini, ibe uPawulos wathi uTimoti makasele “iwayini encinane.” (1 Tim. 5:23; Yoh. 2:3-11) Kodwa ngaba uYesu noPawulos ‘babesoloko bethetha, besela yaye betyibela’ iwayini? Ngaba babethe phithi yiyo, ‘besoloko bethetha’ ngayo? Akunjalo. Thina, yintoni eyona nto ibalulekileyo kuthi?
12, 13. Kutheni singafanele sikuthathe lula oko siyibeka kuko ingqondo yethu?
12 Kubalulekile ukuzihlola. Ngoba? Kuba uPawulos wathi: “Ukunyamekela inyama kuthetha ukufa.” (Roma 8:6) Asingomdlalo lo
13 Ukuba loo mntu wakwazi ukutshintsha, nomKristu namhlanje angatshintsha, ingakumbi ongekoyeli kakhulu ekuphileni ngokuvumelana nenyama njengale ndoda yaseKorinte. Ngokuqinisekileyo, isilumkiso sikaPawulos ngesiphelo esinokumfikela umntu ‘onyamekela inyama’ sifanele siwakhuthaze amaKristu ukuba atshintshe!
“UKUNYAMEKELA UMOYA”
14, 15. (a) Yintoni esinokuyenza endaweni ‘yokunyamekela inyama’? (b) Yintoni okungakuthethiyo “ukunyamekela umoya”?
14 Emva kokuba lo mpostile esilumkise ‘ngokunyamekela inyama’ wenza esi siqinisekiso: “Ukunyamekela umoya kuthetha ubomi noxolo.” Ngumvuzo oncumisayo ngokwenene lo
15 “Ukunyamekela umoya” akuthethi kuthi umntu umele aziphakamise. Akuthethi ukuba kufuneka asoloko ecinga yaye ethetha ngeBhayibhile okanye ngendlela yena amthanda ngayo uThixo nangethemba analo. Khumbula kaloku ukuba uPawulos kunye nabanye abantu benkulungwane yokuqala ababemkholisa uThixo babephila ubomi obuqhelekileyo. Babesitya besela. Abaninzi kubo babetshatile beneentsapho ezonwabileyo, besebenza ukuze bakwazi ukuphila.
16. Nangona uPawulos wayezenza nezinye izinto, yintoni eyona nto yayibalulekile kuye?
16 Sekunjalo, ezo zinto zazingeyiyo eyona nto ibalulekileyo kwabo bakhonzi bakaThixo. Emva kokuba ithe umsebenzi kaPawulos yayikukwenza iintente, le ngxelo isixelela ngeyona nto eyayibalulekile kuye: Wayesoloko exakeke ngumsebenzi wokushumayela nokufundisa. (Funda iZenzo 18:2-4; 20:20, 21, 34, 35.) Wakhuthaza abazalwana noodade baseRoma ukuba nabo benze loo misebenzi. Eyona nto eyayibalulekile kuPawulos yayikukushumayela nokufundisa. AmaRoma kwakufuneka amxelise ibe nathi sifanele senze okufanayo.
17. Bunganjani ubomi bethu xa ‘sinyamekela umoya’?
17 Siya kufumana ntoni ukuba senza loo misebenzi? Impendulo ekumaRoma 8:6 icacile, ithi: “Ukunyamekela umoya kuthetha ubomi noxolo.” Oku kuthetha ukuba sivumela umoya oyingcwele ube nefuthe kwiingqondo zethu size senze ngendlela uThixo afuna nacinga ngayo. Sinokuba nethemba lokuba xa “umoya” uyeyona nto ibalulekileyo kuthi, siya kuba nobomi obanelisayo nobunenjongo. Ekugqibeleni siya kufumana ubomi obungunaphakade ezulwini okanye emhlabeni.
18. “Ukunyamekela umoya” kusenza sibe noxolo njani?
18 Makhe sithethe ngesi siqinisekiso sithi, ‘ukunyamekela umoya kuthetha uxolo.’ Abantu abaninzi abakwazi ukuba noxolo lwengqondo. Bakhangela into esesinayo thina, uxolo lwengqondo. Olu xolo lusinceda senze konke esinako ukuze sibe noxolo namalungu eentsapho zethu nawebandla. Siyazi kakuhle into yokuba thina nabazalwana noodadewethu asifezekanga. Ngenxa yoku, kusenokuhlala kubekho iingxaki, yaye xa oko kusenzeka sifundiswe ukuba sisebenzise icebiso likaYesu elithi: ‘Xolelana nomzalwana wakho.’ (Mat. 5:24) Sinokukwenza ngokulula oko xa sikhumbula ukuba loo mzalwana okanye udade naye ukhonza “uThixo onika uxolo.”
19. Singaba naluphi uxolo olukhethekileyo ukuba ‘sinyamekela umoya’?
19 Kukho nolunye uxolo olungaphaya kokuqonda. Xa ‘sinyamekela umoya’ siba noxolo noMenzi wethu. UIsaya wabhala amazwi awayesebenza ngexesha lakhe kodwa anentsingiselo engakumbi namhlanje: “Abo bazimasekileyo uyabalondoloza [Yehova], bahlale benoxolo, kuba bakholose ngawe.”
20. Kutheni unombulelo ngecebiso elikwabaseRoma isahluko 8?
20 Enoba sithanjiswe ngomoya okanye sinethemba lokuphila kwiparadesi esemhlabeni ngonaphakade, simele sibe nombulelo ngecebiso eliphefumlelweyo elikwabaseRoma isahluko 8. Simele sibe nombulelo omkhulu ngokukhuthazwa ukuba singavumeli “inyama” ibe yeyona nto iphambili kubomi bethu! Kunoko, siyayibona indlela ekububulumko ngayo ukuphila ngokwesi siqinisekiso siphefumlelweyo: “Ukunyamekela umoya kuthetha ubomi noxolo.” Ukuba senjenjalo siya kufumana umvuzo ohlala uhleli kuba uPawulos wabhala oku: “Kuba umvuzo isono esiwuhlawulayo kukufa, kodwa isipho uThixo asinikayo bubomi obungunaphakade ngoKristu Yesu iNkosi yethu.”


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
26 Kwathi emva kwesibetho eso,+ wathetha uYehova kuMoses nakuEleyazare unyana ka-Aron umbingeleli wathi:
2 “Balani inani lendibano iphela yoonyana bakaSirayeli ukususela kwabanamashumi amabini eminyaka ubudala ukusa phezulu, ngokwezindlu zooyise, bonke abaphuma umkhosi kwaSirayeli.”+
3 UMoses noEleyazare+ umbingeleli bathetha nabo emathafeni ayinkqantosi akwaMowabhi+ ngaseYordan eYeriko,+ besithi:
4 “[Babaleni] ukususela kwabanamashumi amabini eminyaka ukusa phezulu, kanye njengoko uYehova wamyalelayo uMoses.”+
Ngabo ke aba oonyana bakaSirayeli abaphumayo ezweni laseYiputa:
5 NguRubhen, izibulo likaSirayeli;+ ngabo aba oonyana bakaRubhen: KuHanoki+ yintsapho yamaHanoki; kuPalu+ yintsapho yamaPalu;
6 kuHetseron+ yintsapho yamaHetseron; kuKarmi+ yintsapho yamaKarmi.
7 Zizo ezo iintsapho zamaRubhen, yaye ababhaliswayo kuzo baba ngamashumi amane anesithathu amawaka anamakhulu asixhenxe namashumi amathathu.+
8 Unyana kaPalu yayinguEliyabhi.
9 Ngabo aba oonyana bakaEliyabhi: NguNemuweli noDatan noAbhiram. Lo Datan+ nalo Abhiram+ ngabo babizwayo yindibano, basukuzana noMoses noAron kwindibano kaKora,+ ekusukuzaneni kwabo noYehova.
10 Ngoko ke umhlaba wawuvula umlomo wawo waza wabaginya.+ UKora yena, wafa ekufeni kwendibano ngethuba umlilo wadla amadoda angamakhulu amabini anamashumi mahlanu.+ Yaye aba ngumfuziselo.+
11 Noko ke, bona oonyana bakaKora abazange bafe.+
12 Ngabo aba oonyana bakaSimeyon+ ngokweentsapho zabo: KuNemuweli+ yintsapho yamaNemuweli; kuYamin+ yintsapho yamaYamin; kuYakin+ yintsapho yamaYakin;
13 kuZera yintsapho yamaZera; kuShawule+ yintsapho yamaShawule.
14 Zizo ezo iintsapho zamaSimeyon: amashumi amabini anesibini amawaka anamakhulu mabini.+
15 Ngabo aba oonyana bakaGadi+ ngokweentsapho zabo: KuTsefon yintsapho yamaTsefon; kuHagi yintsapho yamaHagi; kuShuni yintsapho yamaShuni;
16 kuOzni yintsapho yamaOzni; kuEri yintsapho yamaEri;
17 kuArodi yintsapho yama-Arodi; kuAreli+ yintsapho yama-Areli.
18 Zizo ezo iintsapho zoonyana bakaGadi, ngokwababhaliswayo kuzo: amashumi amane amawaka anamakhulu mahlanu.+
19 Oonyana bakaYuda+ yayinguEre+ no-Onan.+ Noko ke, uEre no-Onan bafela ezweni laseKanan.+
20 Ngabo aba oonyana bakaYuda, ngokweentsapho zabo: KuShela+ yintsapho yamaShela; kuPeretse+ yintsapho yamaPeretse; kuZera+ yintsapho yamaZera.
21 Ngabo aba oonyana bakaPeretse: KuHetseron+ yintsapho yamaHetseron; kuHamuli+ yintsapho yamaHamuli.
22 Zizo ezo iintsapho zakwaYuda,+ ngokwababhaliswayo kuzo: amashumi asixhenxe anesithandathu amawaka anamakhulu mahlanu.+
23 Ngabo aba oonyana bakaIsakare+ ngokweentsapho zabo: KuTola+ yintsapho yamaTola; kuPuva yintsapho yamaPuva;
24 kuYashubhi yintsapho yamaYashubhi; kuShimron+ yintsapho yamaShimron.
25 Zizo ezo iintsapho zakwaIsakare, ngokwababhaliswayo kuzo: amashumi amathandathu anesine amawaka anamakhulu mathathu.+
26 Ngabo aba oonyana bakaZebhulon+ ngokweentsapho zabo: KuSerede yintsapho yamaSerede; kuElon yintsapho yamaElon; kuYaleli+ yintsapho yamaYaleli.
27 Zizo ezo iintsapho zamaZebhulon, ngokwabo babhaliswayo kuzo: amashumi amathandathu amawaka anamakhulu mahlanu.+
28 Oonyana bakaYosefu+ ngokweentsapho zabo yayinguManase noEfrayim.+
29 Ngabo aba oonyana bakaManase:+ KuMakire+ yintsapho yamaMakire. UMakire wazala uGiliyadi.+ KuGiliyadi yintsapho yamaGiliyadi.
30 Ngabo aba oonyana bakaGiliyadi: KuIyezere+ yintsapho yamaIyezere; kuHeleki yintsapho yamaHeleki;
31 kuAsriyeli yintsapho yama-Asriyeli; kuShekem yintsapho yamaShekem;
32 kuShemida+ yintsapho yamaShemida; kuHefere+ yintsapho yamaHefere.
33 Ke uTselofehadi unyana kaHefere wayengenanyana, kodwa eneentombi,+ yaye amagama eentombi zikaTselofehadi yayinguMahala noNowa, uHogela, uMilka noTirtsa.+
34 Zizo ezo iintsapho zakwaManase, yaye ababhaliswayo kuzo babengamashumi amahlanu anesibini amawaka anamakhulu asixhenxe.+
35 Ngabo aba oonyana bakaEfrayim+ ngokweentsapho zabo: KuShutela+ yintsapho yamaShutela; kuBhekere yintsapho yamaBhekere; kuTahan+ yintsapho yamaTahan.
36 Ngabo aba oonyana bakaShutela: KuEran yintsapho yamaEran.
37 Zizo ezo iintsapho zoonyana bakaEfrayim,+ ngokwababhaliswayo kuzo: amashumi amathathu anesibini amawaka anamakhulu mahlanu. Ngabo abo oonyana bakaYosefu ngokweentsapho zabo.+
38 Ngabo aba oonyana bakaBhenjamin+ ngokweentsapho zabo: KuBhela+ yintsapho yamaBhela; kuAshbheli+ yintsapho yama-Ashbheli; kuAhiram yintsapho yama-Ahiram;
39 kuShefufam yintsapho yamaShefufam; kuHufam+ yintsapho yamaHufam.
40 Oonyana bakaBhela nguArdi noNahaman: KuArdi yintsapho yama-Ardi; kuNahaman+ yintsapho yamaNahaman.
41 Ngabo aba oonyana bakaBhenjamin+ ngokweentsapho zabo, yaye ababhaliswayo kubo baba ngamashumi amane anesihlanu amawaka anamakhulu mathandathu.+
42 Ngabo aba oonyana bakaDan+ ngokweentsapho zabo: KuShuham yintsapho yamaShuham. Zizo ezo iintsapho zakwaDan+ ngokweentsapho zabo.
43 Zizonke iintsapho zamaShuham, ngokwababhaliswayo kuzo, zaba ngamashumi amathandathu anesine amawaka anamakhulu mane.+
44 Ngabo aba oonyana baka-Ashere+ ngokweentsapho zabo: KuImna+ yintsapho yamaImna; kuIshvi+ yintsapho yamaIshvi; kuBheriya yintsapho yamaBheriya;
45 koonyana bakaBheriya: kuHebheri yintsapho yamaHebheri; kuMalekiyeli+ yintsapho yamaMalekiyeli.
46 Igama lentombi ka-Ashere yayinguSera.+
47 Zizo ezi iintsapho zoonyana baka-Ashere,+ ngokwabo babhaliswayo kuzo: amashumi amahlanu anesithathu amawaka anamakhulu mane.+
48 Ngabo aba oonyana bakaNafetali+ ngokweentsapho zabo: KuYatseli+ yintsapho yamaYatseli; kuGuni+ yintsapho yamaGuni;
49 kuYetsere+ yintsapho yamaYetsere; kuShilem+ yintsapho yamaShilem.
50 Zizo ezi iintsapho zakwaNafetali+ ngokweentsapho zabo, yaye ababhaliswayo kubo baba ngamashumi amane anesihlanu amawaka anamakhulu mane.+
51 Ngabo aba ababhaliswayo koonyana bakaSirayeli: amakhulu amathandathu ananye amawaka anamakhulu asixhenxe anamashumi mathathu.+
52 Emva koko wathetha uYehova kuMoses, esithi:
53 “Babele ilizwe elo libe lilifa ngokwenani lamagama.+
54 Abaninzi uze ulandise ilifa labo, yaye abambalwa uze ulinciphise ilifa labo.+ Ilifa ngalinye limele lilinganiselwe ngokwabo babhalisiweyo.
55 Ilizwe lifanele lahlulwe kuphela ngeqashiso.+ Bafanele bafumane ilifa ngokwamagama ezizwe zooyise.
56 Lifanele lahlulwe ilifa labo ngokumiselwa ngeqashiso phakathi kwabaninzi nabambalwa.”
57 Ngabo aba ababhaliswayo kubaLevi+ ngokweentsapho zabo: KuGershon+ yintsapho yamaGershon; kuKohati+ yintsapho yamaKohati; kuMerari+ yintsapho yamaMerari.
58 Zizo ezi iintsapho zabaLevi: yintsapho yamaLibhini,+ yintsapho yamaHebron,+ yintsapho yamaMahali,+ yintsapho yamaMushi,+ yintsapho yamaKora.+
UKohati+ wazala uAmram.+
59 Igama lomfazi ka-Amram yayinguYokebhede,+ intombi kaLevi, awathi umfazi kaLevi wamzalela yona eYiputa. Ekuhambeni kwexesha yamzalela uAmram uAron noMoses noMiriyam udade wabo.+
60 UAron wazalelwa uNadabhi noAbhihu,+ uEleyazare noItamare.+
61 Kodwa uNadabhi noAbhihu bafa ngenxa yokusondeza umlilo ongekho sikweni phambi koYehova.+
62 Ababhaliswayo kubo baba ngamashumi amabini anesithathu amawaka, yonke into eyindoda ukususela konyanga-nye ubudala ukusa phezulu.+ Kuba babengabhaliswanga phakathi koonyana bakaSirayeli,+ ngokuba babenganikwanga lifa phakathi koonyana bakaSirayeli.+
63 Ngabo aba ababhaliswayo nguMoses noEleyazare umbingeleli ekubhaliseni kwabo oonyana bakaSirayeli kumathafa ayinkqantosi akwaMowabhi ngaseYordan eYeriko.+
64 Kodwa phakathi kwaba kwakungekho mntu wababebhaliswe nguMoses noAron umbingeleli ekubhaliseni kwabo oonyana bakaSirayeli entlango yaseSinayi.+
65 Ngokuba uYehova wayethe ngabo: “Ngokuqinisekileyo baya kufela entlango.”+ Ngoko akusalanga namnye kubo ngaphandle koKalebhi unyana kaYefune noYoshuwa unyana kaNun.+
Yithumele
Yithumele
Numeri 26
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=4&Chapter=26&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D4%26Chapter%3D26%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
17 Kwathi xa uAbram aneminyaka engamashumi asithoba anesithoba ubudala, wabonakala uYehova kuAbram waza wathi kuye:+ “NdinguThixo uSomandla.+ Hamba phambi kwam uze ungqineke ungenasiphoso.+
2 Yaye ndiya kuwumisa umnqophiso wam phakathi kwam nawe,+ ukuze ndikwandise kakhulu kunene.”+
3 Wawa ke uAbram ngobuso,+ waza uThixo waqhubeka ethetha naye, esithi:
4 “Mna ke, khangela! ndikumisela umnqophiso,+ yaye ngokuqinisekileyo uya kuba nguyise weentlanga ezininzi.+
5 Kananjalo akusayi kuba sathiwa igama lakho nguAbram, kunoko igama lakho limele libe nguAbraham, kuba ndiza kukwenza ube nguyise weentlanga ezininzi.
6 Kwaye ndiza kukwenza uqhame kakhulu kunene, ndikwenze ube ziintlanga, kuphume ookumkani kuwe.+
7 “Ndiza kuwuphumeza umnqophiso wam ophakathi kwam nawe+ nembewu yakho emva kwakho ngokwezizukulwana zayo, ube ngumnqophiso wexesha elingenammiselo,+ ukuze ndizingqine ndinguThixo kuwe nakwimbewu yakho emva kwakho.+
8 Ndilinike wena nembewu yakho ilizwe ophambukele kulo,+ nelizwe lakwaKanan liphela, ukuba ulidle ilifa ukusa kwixesha elingenammiselo; yaye ndiza kuzingqina ndinguThixo kubo.”+
9 Waza ngokubhekele phaya wathi uThixo kuAbraham: “Wena ke, uze uwugcine umnqophiso wam, wena nembewu yakho emva kwakho kwizizukulwana zayo.+
10 Nguwo lo umnqophiso wam enimele niwugcine, ophakathi kwam nani, nembewu yakho emva kwakho:+ Yonke into eyindoda kuni imele yaluswe.+
11 Nimele naluswe inyama yejwabi, yaye oko kumele kube ngumqondiso womnqophiso ophakathi kwam nani.+
12 Yonke into eyindoda kuni eneentsuku ezisibhozo ubudala imele yaluswe,+ ngokwezizukulwana zenu, nabani na ozelwe endlwini naye nabani na othengwe ngemali kuye nabani na ongowasemzini ongenguye owembewu yakho.
13 Yonke indoda ezelwe endlwini yakho nayo yonke indoda ethengwe ngemali yakho imele yaluswe;+ kwaye umnqophiso wam enyameni yenu umele ube ngumnqophiso wexesha elingenammiselo.+
14 Yona ke indoda eyalayo ukwaluswa enyameni yayo yejwabi, loo mphefumlo mawunqunyulwe ebantwini bakowabo.+ Uwaphule umnqophiso wam.”
15 Waza uThixo wahlabela mgama wathi kuAbraham: “Yena uSarayi umfazi wakho, uze ungambizi ngegama lokuba nguSarayi, kuba nguSara igama lakhe.+
16 Ndiza kumsikelela ndize ndikunike unyana ngaye;+ yaye ndiza kumsikelela abe ziintlanga;+ kuya kuphuma ookumkani bezizwana kuye.”+
17 Wasuka uAbraham wawa ngobuso wahleka waza wathi entliziyweni yakhe:+ “Indoda eneminyaka elikhulu ubudala ingaba sazala umntwana na, yena uSara, umfazi ominyaka imashumi asithoba ubudala, angaba sazala na?”+
18 Emva koko uAbraham wathi kuTHIXO oyinyaniso: “Owu akwaba nje uIshmayeli angaphila phambi kwakho!”+
19 Wathi uThixo: “Eneneni uSara umfazi wakho uya kukuzalela unyana, yaye uze umthiye igama elinguIsake.+ Ndiza kuwumisa naye umnqophiso wam, ube ngumnqophiso wexesha elingenammiselo kwimbewu yakhe emva kwakhe.+
20 Kodwa ngokubhekisele kuIshmayeli ndikuvile. Khangela! ndiza kumsikelela ndize ndimenze aqhame, ndimandise kakhulu kunene.+ Ngokuqinisekileyo uya kuvelisa izikhulu ezilishumi elinesibini, yaye ndiza kumenza abe luhlanga olukhulu. +
21 Noko ke, umnqophiso wam wona ndiya kuwumisa noIsake, + oya kumzalelwa nguSara ngeli xesha limisiweyo kunyaka ozayo.”+
22 Wagqiba ke uThixo ukuthetha naye waza wenyuka wemka kuAbraham.+
23 Ngoko uAbraham wathabatha uIshmayeli unyana wakhe namadoda onke azalelwe endlwini yakhe naye wonk’ ubani othengwe ngemali yakhe, yonke into eyindoda phakathi kwabantu bendlu ka-Abraham, waza wabalusa inyama yamajwabi abo kwangaloo mini, kanye njengoko uThixo wayethethile kuye.+
24 Yaye uAbraham wayeneminyaka engamashumi asithoba anesithoba ubudala ekwalusweni kwenyama yejwabi lakhe.+
25 Yena uIshmayeli unyana wakhe wayeneminyaka elishumi elinesithathu ubudala ekwalusweni kwenyama yejwabi lakhe.+
26 Waluswa kwangaloo mini uAbraham, kwanoIshmayeli unyana wakhe.+
27 Yaye onke amadoda angawendlu yakhe, lawo azalelwe endlwini nalawo athengwe ngemali kowasemzini, aluswa kunye naye.+
Yithumele
Yithumele
Genesis 17
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=1&Chapter=17&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D1%26Chapter%3D17%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Ibali 98: Entabeni YeMinquma
NGUYESU lo useNtabeni yeMinquma. Amadoda amane akunye naye ngabapostile bakhe. NguAndreya nomntakwabo uPetros, kwanoYakobi nomntakwabo uYohane. Yitempile kaThixo eYerusalem leya uyibona phayaa mgama.
Ziintsuku ezimbini ukususela oko uYesu ebekhwele iesile engena eYerusalem. KungoLwesibini. Kwakusasa uYesu wayesetempileni. Apho ababingeleli bazama ukumbamba uYesu baze bambulale. Kodwa babesoyika ukwenza oku kuba abantu bayamthanda uYesu.
‘Zinyokandini, nzalandini yamarhamba!’ watsho uYesu kwezo nkokeli zonqulo. Wandula uYesu wathi uThixo uya kuzohlwaya ngenxa yazo zonke izinto ezimbi ezizenzileyo. Emva koko uYesu wenyuka waya eNtabeni yeMinquma, baza aba bapostile bane baqalisa ukumbuza imibuzo. Ngaba uyazi ukuba bambuza ntoni uYesu?
Abapostile babuza ngezinto zexesha elizayo. Bayazi ukuba uYesu uya kubuphelisa bonke ububi emhlabeni. Kodwa bafuna ukwazi ukuba oku kuya kwenzeka nini. Uya kuza nini na uYesu kwakhona ukulawula njengoKumkani?
UYesu uyazi ukuba abalandeli bakhe emhlabeni abayi kumbona xa esiza kwakhona. Oku kungenxa yokuba uya kuba esezulwini, yaye abasayi kukwazi ukumbona apho. Ngoko uYesu uxelela abapostile bakhe izinto ezithile eziya kwenzeka emhlabeni xa elawula njengoKumkani ezulwini. Ziziphi ezinye zezi zinto?
UYesu uthi kuya kubakho iimfazwe ezinkulu, abantu abaninzi baya kugula, balambe, luya kwanda ulwaphulo-mthetho, kuya kubakho neenyikima zomhlaba ezinkulu. Kwakhona uYesu uthi iindaba ezilungileyo zobukumkani bukaThixo ziya kushunyayelwa emhlabeni wonke. Ngaba sizibonile na ezi zinto zisenzeka ngexesha lethu? Ewe! Ngoko sinokuqiniseka ukuba ngoku uYesu uyalawula ezulwini. Kungekudala uya kuphelisa bonke ububi emhlabeni.
Mateyu 21:46; 23:1-39; 24:1-14; Marko 13:3-10.
Imibuzo
- Nguwuphi uYesu kulo mfanekiso, yaye ngoobani abakunye naye?
- Ababingeleli bazama ukumenza ntoni uYesu etempileni, yaye uthini kubo?
- Abapostile bambuza ntoni uYesu?
- Kutheni uYesu exelela abapostile bakhe ngezinye izinto eziza kwenzeka emhlabeni xa sele elawula njengoKumkani ezulwini?
- UYesu uthi kuza kwenzeka ntoni ngaphambi kokuba aphelise bonke ububi emhlabeni?
Imibuzo eyongezelelekileyo
- Funda uMateyu 23:1-39.
Nakuba iZibhalo zibonisa ukuba kusenokufuneka sisebenzise izibizo ezithile kwabasemagunyeni, amazwi kaYesu akuMateyu 23:8-11 abonisa ntoni ngokuphathelele ukusetyenziswa kwezibizo ebandleni lamaKristu? (IZe. 26:25; Roma 13:7; 1 Pet. 2:13, 14)
Benza ntoni abaFarisi ukuzama ukuthintela abantu bangabi ngamaKristu, yaye iinkokeli zonqulo ziye zakusebenzisa njani oko namhlanje? (Mat. 23:13; Luka 11:52; Yoh. 9:22; 12:42; 1 Tes. 2:16)
- Funda uMateyu 24:1-14.
Kubethelelwa njani ukubaluleka kokunyamezela kuMateyu 24:13?
Lithetha ntoni ibinzana elithi ‘de kube sekupheleni’ elikuMateyu 24:13? (Mat. 16:27; Roma 14:10-12; 2 Kor. 5:10)
- Funda uMarko 13:3-10.
Liliphi ibinzana elikuMarko 13:10 elibonisa ukungxamiseka kokushunyayelwa kweendaba ezilungileyo, yaye amele asishukumisele entwenini amazwi kaYesu? (Roma 13:11, 12; 1 Kor. 7:29-31; 2 Tim. 4:2)
Funda Okungakumbi
Ngaba Isiphelo Sikufuphi?
Funda ngezinto ezine eziseBhayibhileni ezithetha ngesiphelo neziwuphendulayo lo mbuzo.


text:
Bancedwa Bakwazi Ukufunda Nokubhala
“Ukufunda lilungelo lomntu wonke, kusisixhobo esiphucula ubomi nolwalamano lwabantu.”—I-UNESCO. *
IINGXELO zibonisa ukuba ngabantu abangaphezu kwezigidi eziyi-700 emhlabeni wonke, abakwiminyaka eyi-15 nangaphezulu abangakwaziyo ukufunda nokubhala. Ngenxa yoko, baphoswa yintabalala yolwazi naziimfundiso zeBhayibhile ‘ezabhalelwa ukuyalela thina,’ ezisinceda sikwazi ukuziphatha size sibe nobuhlobo noThixo. (Roma 15:4) Ukuze alwe nale ngxaki, amaNgqina kaYehova akumazwe amaninzi aye afundisa abantu ukufunda nokubhala mahala xa efunda nabo iBhayibhile. Ngaba aye aphumelela?
Khawucinge nje ngamaNgqina kaYehova aseMexico, apho uninzi lwabantu luthetha iSpanish. Ukususela ngo-1946 amaNgqina alapho aye afundisa abantu abangaphezu kwe-152 000 ukufunda nokubhala, ibe abanye kubo baba ngootitshala. Aye anconywa gqitha amaNgqina ngurhulumente ngenxa yalo msebenzi. Kwenye ileta kwathiwa: “Isebe Lezemfundo libamba ngazibini kwinkxaso eniye nanayo kwiNkqubo Yokufundiswa Kwabantu Abadala.”
Le nkqubo iye yanceda abantu abadala nabasebatsha. Ngokomzekelo, uJosefina wayeneminyaka eyi-101 xa wayeqala ukufunda, ibe waphumelela emva kweminyaka emibini!
Nangona iSpanish silelona lwimi luthethwa kakhulu eMexico, ayisiso sodwa esifundiswayo. Ngo-2013 abantu abathetha iilwimi zomthonyama ezisibhozo baye bafundiswa ukufunda nokubhala ngeelwimi zabo.
Ukukwazi ukufunda nokubhala kusinika ithuba lokufunda izinto ezininzi ezintsha. Eyona ibalulekileyo kuzo zonke kukuba, kunceda abantu bazo zonke iintlobo bakwazi ukufunda iBhayibhile eyincwadi ebhalwe nguThixo esikhulula kwiinkolelo nakwiimfundiso ezibubuxoki zecawa nakwimikhwa eyenzakalisayo.—Yohane 8:32.
^ isiqe. 2 I-United Nations Educational, Scientific, and Cultural Organization.


text:
Inxalenye 8: Oko Kwaxelwa YiBhayibhile Kwangaphambili Kuyazaliseka
IBhayibhile ayithethi nje kuphela ngamabali ayinyaniso ngezinto ezenzeka kwixesha elidluleyo kodwa kwakhona ithetha ngoko kuya kwenzeka kwixesha elizayo. Abantu abanakukwazi okuza kwenzeka kwixesha elizayo. Loo nto yenza sazi ukuba iBhayibhile ivela kuThixo. Ithini iBhayibhile ngexesha elizayo?
Isixelela ngemfazwe enkulu kaThixo. Kule mfazwe uThixo uya kuwucoca umhlaba kubo bonke ububi nabantu ababi, kodwa uya kubakhusela abamkhonzayo. Ukumkani kaThixo, uYesu Kristu, uya kulungiselela ukuba abakhonzi bakaThixo banandiphe uxolo nolonwabo, nokuba bangaze baphinde bagule okanye bafe.
Sinokuvuya kuba uThixo eya kwenza iparadesi entsha emhlabeni, uthini wena? Kodwa simele senze okuthile ukuze siphile kule paradesi. Kwibali lokugqibela lale ncwadi sifunda ngoko kufuneka sikwenze ukuze sinandiphe izinto ezintle uThixo azigcinele abamkhonzayo. Ngoko funda iCANDELO 8 uze ufumanise oko iBhayibhile ikuthetha kusengaphambili ngexesha elizayo.